title: Đồng Bằng Sông Hồng

text: Suistoalue on noin 120 km pitkä ja 140 km leveä. Punainen joki eli Sông Hồng tulvii säännöllisesti alueelle, jonka korkeus on tyypillisesti alle kolme metriä, moni paikoin vain noin metrin merenpinnan yläpuolelle. Tulvia on hillitty monilla kanavilla ja penkereilä.


title: Đồng Bằng Sông Hồng

text: Alue on tiheään asuttua viljavaa riisinviljelyseutua. Siellä tuotetaan puolet koko Vietnamin riisisadosta. Hallitsematon väestönkasvu, maaperän köyhtyminen ja ajoittaiset tulvat sekä niitä pahentava metsien tuhoaminen läheisiltä kukkuloilta uhkaavat alueen ympäristöä ja elinkeinoja.


title: Đồng Bằng Sông Hồng

text: Alueella on neljä kansallispuistoa. Ba Vin kansallispuisto vuoristossa 50 km Hanoista. Cát Bàn kansallispuisto Halongin lahdella, maan vanhin suojelualue Cúc Phươngin kansallispuisto sekä Ramsar-kohde Xuân Thủyin kansallispuisto.


title: Nam Trung Bộ

text: Nam Trung Bộ (Eteläinen keskirannikko) on yksi Vietnamin kahdeksasta epävirallisesta suuralueesta. Siihen kuuluvat itsenäinen Đà Nẵngin kaupunki ja viisi muuta maakuntaa Quảng Nam, Quảng Ngãi, Bình Định, Phú Yên ja Khánh Hòa.


title: NBA:n varaustilaisuus 2010

text: NBA:n vuoden 2010 järjestettiin 24. kesäkuuta 2010 Madison Square Gardenissa, New Yorkissa.


title: Prostasykliinisyntaasi

text: Prostasykliinisyntaasi on entsyymi, joka katalysoi prostaglandiineihin kuuluvan prostasykliinin biosynteesiä prostaglandiini H:sta (PGH). Entsyymiä on useissa elimistön kudoksissa ja voimakkainta prostasykliinin tuotanto on endoteelisoluissa.


title: Prostasykliinisyntaasi

text: Substraattina olevan PGH:n sisältämä endoperoksidiryhmä sitoutuu prostasykliinisyntaasin koentsyyminä toimivaan hemiin ja entsyymi hajottaa endoperoksidiryhmän. Sitoutuminen tapahtuu substraatin C-11-hiilestä. Synteesi on monivaiheinen ja sisältää useita radikaalimuotoja, joita prostasykliinisyntaasin hemi-tiolaatti-rakenne stabilisoi.


title: Prostasykliinisyntaasi

text: Prostasykliinisyntaasin koentsyymeinä toimivat hemi ja Sytokromi P450 -ryhmän entsyymit.


title: Prostasykliinisyntaasi

text: Entsyymiä inhiboivat muun muassa tetranitrometaani sekä lääkeaineista minoksidiili, rofekoksibi ja tranyylisypromiini.


title: Prostasykliinisyntaasi

text: Prostasykliinisyntaasi nitrautuu hyvin helposti. Yksi tehokkaimmista entsyymin inhiboijista onkin peroksinitriitti-ioni, joka nitraa entsyymin hyvin nopeasti muutamassa sekunnissa ja estää siten sen toiminnan.


title: Vietnamin suuralueet

text: Vietnamin hallintoalueet on epävirallinen Vietnamin valtion käyttämä maakuntien ryhmittelyperuste.


title: José Montilla

text: José Montilla (s. 15. tammikuuta 1955 Iznájar, Espanja) on espanjalainen Katalonian sosialistisen työväenpuolueen poliitikko. Hän toimi Katalonian aluejohtajana vuodesta 2006 vuoteen 2010 asti. Aikaisemmin Montilla on toiminut Espanjan elinkeinoministerinä.


title: Itävallan liittopresidentti

text: Itävallan liittopresidentti on Itävallan valtionpäämies. Hänet valitaan kuuden vuoden välein suoralla kaksivaiheisella kansanvaalilla ja hän nimittää liittokanslerin sekä toimii asevoimien ylipäällikkönä. Nykyisen presidentin Alexander Van der Bellen kausi alkoi 26. tammikuuta 2017.


title: Kallela (Kalanti)

text: Kallela on Uudessakaupungissa, Varsinais-Suomessa sijaitseva kylä. Kylä on osa entistä Kalannin kuntaa, joka vuonna 1993 liitettiin Uuteenkaupunkiin. Kallelan naapurikyliä ovat Hallu ja Varhela.


title: Kallela (Kalanti)

text: Kallelan kylää on asuttu jo rautakaudelta lähtien, asutus on syntynyt viimeistään 400-luvulla Sirppujoen muinaislahden alueelle. Kylässä on useita kiinteitä muinaisjäännöksiä. Kallelan kylänraitti muodostuu 1800-luvulla rakennetuista talonpoikaistaloista. Se on kuulunut Museoviraston inventoimiin Valtakunnallisesti merkittäviin kulttuuriympäristöihin vuoden 2010 alusta lähtien.


title: Kallela (Kalanti)

text: Kallelassa sijaitsee yksi Suomen suurimmista hevossiittoloista.


title: Silkkiunikko

text: Silkkiunikko ("Papaver rhoeas", syn. "P. strigosum") on unikoiden sukuun kuuluva kukkakasvilaji.


title: Silkkiunikko

text: Silkkiunikon korkeus vaihtelee 30–100 senttimetrin välillä. Sen varsi on ylös asti siirottavakarvainen. Lehdet ovat soikeita tai vastapuikeita ja parijakoisia. Ainakin alempien lehtien liuskat ovat leveitä ja tylpähköjä. Kukat ovat suuret ja punaiset, halkaisijaltaan 7–8 cm. Verhiö on kaksilehtinen, mutta verholehdet varisevat varhain. Teriö on nelilehtinen ja säteittäinen. Punaisten terälehtien tyvellä on joskus tumma täplä. Heteitä on runsaasti. Monilehtinen emiö on yhdislehtinen. Silkkiunikko on yksivuotinen laji ja kukkii Suomessa heinä-elokuussa. Hedelmä on tynnyrimäis-pallomainen ja kalju kota, jonka päällä on tähtimäinen ja monisäteinen luottilevy. Siemenet varisevat luottilevyn alle avautuvista rei’istä.


title: Silkkiunikko

text: Suomessa tavattavista unikkolajeista silkkiunikko muistuttaa lähinnä ruisunikkoa ("Papaver dubium").


title: Silkkiunikko

text: Silkkiunikko on alkuperältään eurooppalainen laji, jossa sitä tavataan Ukrainaa, Länsi-Venäjää ja Fennoskandian keskiosia myöten. Lajia kasvaa myös suurimmassa osassa Saharan pohjoispuolista Afrikkaa, Turkissa, Lähi-idässä sekä paikoin Keski-Aasiassa. Silkkiunikkoa tavataan myös eri puolilla Yhdysvaltoja sekä eteläistä Kanadaa, missä se on tulokaslaji. Samoin laji on levinnyt paikoin Etelä-Amerikkaan, Australiaan ja Uuteen-Seelantiin. Silkkiunikko on Suomessa tulokaslaji muiden unikkolajien tapaan. Sitä on tavattu Suomessa Oulun korkeudelle saakka. Yleisin laji on Ahvenanmaalla ja eteläisimmässä Suomessa.


title: Silkkiunikko

text: Silkkiunikkoa kasvaa yleisesti maanviljelysalueilla, tienvarsilla ja joutomailla. Suomessa silkkiunikkoa tavataan satunnaisena muun muassa kaatopaikoilla, pihoilla ja satamissa, jossa se on tyypillinen painolastimaiden kasvi. Jo Ahvenamaalla ja Ruotsin Gotlannissa ja Öölannissa silkkiunikko on hyvin tavallinen rikkakasvi esimerkiksi viljapelloilla, samoin etelämpänä Euroopassa. Silkkiunikko viihtyy aurinkoisella paikalla vähäravinteisessa maassa.


title: Silkkiunikko

text: Silkkiunikkoa viljellään myös koristekasvina. Viljellyissä lajikkeissa kukkien väri saattaa vaihdella valkoisesta vaaleanpunaiseen ja punaiseen. Myös kerrottukukkaisia lajikkeita tunnetaan.


title: Silkkiunikko

text: Silkkiunikosta on muodostunut ensimmäisen maailmansodan päättymisen muistopäivän, Remembrance Dayn, symboli, jota käytetään muun muassa Isossa-Britanniassa ja Kanadassa.


title: Kurseniekit

text: Kurseniekit eli kuurit (, , ) on nimi, jota käytetään sekä muinaisesta balttilaisesta heimosta että Kuurinkynnäksellä eläneistä latvialaisista. Osa Palangan kaupungin asukkaista kutsuu itseään kuureiksi, mutta virallisesti heidät lasketaan latvialaisiksi. Myös osa latvialaisista mieltää itsensä edelleen kuureiksi. Muinaiset kuurit puhuivat kuuria ja nykyiset kuurit samannimistä latvian murretta. Nykyiset kuurit käyttävät itsestään nimitystä "kursenieki".


title: Kurseniekit

text: Kuurien heimo asutti nykyistä Kuurinmaata ja osia Liettuasta 500-1500-luvuilla. Nimitystä kuuri käytettiin sekä alueen latvialaisista että liiviläisistä. Myöhemmin nimitys tarkentui tarkoittamaan vain balttialaisia. Kuurilaiset tunnettiin hyvinä merimiehinä ja merirosvoina. Mahdollisesti kuurit olivat saarenmaalaisten kanssa hävittämässä Ruotsin vanhaa kaupunkia Sigtunaa vuonna 1187. Saksalainen ritarikunta kukisti kuurit Baltian ristiretkien aikana ja Kuurinkynnäs jäi miltei asuttamattomaksi tuhojen takia. Kuurilainen etninen identiteetti hävisi, kun kuurit omaksuivat latvialaisen tai liettualaisen identiteetin. Nykyiset kuurit ovat 1400-1600-luvuilla Kuurinkynnäkselle tulleiden Kuurinmaalaisten siirtolaisten jälkeläisiä. Kuurinkynnäkselle muuttaneet säilyttivät kuurilaisen identiteettinsä kun taas Kuurinmaan kuureista tuli latvialaisia ja liettualaisia. Kuurilaisia eli myös muissa Itä-Preussin osissa, mutta he sulautuivat saksalaisiin. 1800-luvun lopulla kuurilaisia arvioitiin olevan 4000 ja heitä eli Memelistä Danzigiin ulottuvalla alueella.


title: Kurseniekit

text: Ensimmäisen maailmansodan jälkeisissä aluejärjestelyissä kuurilaiset katsottiin latvialaisiksi. Latvialla oli tältä pohjalta jopa aluevaatimuksia Kuurinkynnäksen sekä joidenkin muiden Itä-Preussin ja Liettuan alueiden suhteen. Latvia luopui aluevaatimuksistaan, mutta jatkoi kuurilaisen kulttuurin tukemista muun muassa lähettämällä Kuurinkynnäkselle latviankielisiä kirjoja. Toisen maailmansodan aikana suurin osa kuureista pakeni Neuvostoliiton sotilaiden tieltä. Vain 219 kuuria asui Kuurinkynnäksellä vuonna 1955. Koska monilla kuureilla oli saksalainen nimi, he joutuivat syrjinnän kohteiksi. Tämä johti monien muuttoon Saksaan.


title: Kurseniekit

text: Suurin osa nykypäivän kuureista oli luterilaisia vaikka joitakin pakanallisia tapoja olikin säilynyt. Surin osa kuureista oli kaksikielisiä ja osasivat sekä kuuria että saksaa. Suurin osa kuureista oli kalastajia. Ensimmäisiä kuurilaisia kulttuuri vaikuttajia oli Paul Kwauka, hän kirjoitti kirjan "Kurisches Worterbuch" joka on merkittävimpiä kuureista tehtyjä teoksia. Nykyisiä vaikuttajia ovat muun muassa Richard Pietsch, joka on itse yksi viimeisistä kuurilaisista. Kuurilaiset jättivät jälkeensä monia paikannimiä kuten Cranz ja Neukuhren.


title: Kerim Kerimov

text: Kerim Kerimov (, ; 14. marraskuuta 1917 – 29. maaliskuuta 2003) oli neuvostoliittolainen raketti-insinööri ja eräs Neuvostoliiton avaruusteollisuuden ja avaruusohjelman perustajista.


title: Kerim Kerimov

text: Kerim Kerimov syntyi 14. marraskuuta 1917 insinööriperheeseen Bakussa, lyhytikäisessä Azerbaidžanin demokraattisessa tasavallassa. Hän valmistui insinööriksi Azerbaidžanin teollisesta instituutista vuonna 1942. Hän jatkoi opintojaan Dzeržinskin tykistöakatemiassa, jossa hän erikoistui rakettien kehittämiseen, muun muassa Katjuša-rakettien.


title: Kerim Kerimov

text: Kerim Kerimov alkoi työskennellä pitkän kantaman ja sitten mannertenvälisten ohjusten kehittelyssä. Vuonna 1946 hän tutki itäisessä Saksassa ja Puolassa kukistetun natsi-Saksan V-2-ohjusten tutkimusfasiliteetteja. Vuonna 1960 hän oli noussut ohjusten pääosaston kolmannen direktoraatin johtajaksi (GURVO) Neuvostoliiton puolustusministeriössä. Tämä direktoraatti valvoi ohjusten koelaukaisuja. Vuonna 1964 hän nousi uuden Avaruusjoukkojen keskusdirektoraatin (TsUKOS) johtoon. Kun Sergei Koroljov kuoli vuonna 1966, Kerimov nousi miehitettyjen lentojen valtionkomission puheenjohtajaksi vuoteen 1991 asti. Tässä roolissa hän valvoi myös planeettaluotainten kehitystä.


title: Kerim Kerimov

text: Kerimov johti vuodet 1965–1974 Koneenrakennuksen ministeriön pääosastoa, joka valvoi rakettien tuotantoa.


title: Kerim Kerimov

text: Vuonna 1991 hän siirtyi eläkkeelle, mutta toimi Venäjän avaruusjärjestön neuvonantajana. Hänen kirjansa (englanniksi "The Way to Space") kertoo Neuvostoliiton avaruustoiminnan historian.


title: Kerim Kerimov

text: Kerimov sai urallaan Sosialistisen työn sankarin, Stalinin ja Leninin mitalit. Hänen sotilasarvonsa oli kenraaliluutnantti. Hän kuoli Moskovassa 85-vuotiaana 29. maaliskuuta 2003.


title: Leo Smit

text: Leo Smit (14. toukokuuta 1900 Amsterdam – 30. huhtikuuta 1943 Sobibór) oli alankomaalainen säveltäjä. Hän opiskeli pianonsoittoa Amsterdamin konservatoriossa ja sitten sävellystä Bernard Zweersin sekä Sem Dresdenin johdolla. Smit muutti vuonna 1927 Pariisiin, mutta palasi vuonna 1937 Amsterdamiin. Hän kuoli vuonna 1943 holokaustissa.


title: Leo Smit

text: Smit oli taustaltaan portugalilais-juutalainen. Vielä ennen vuotta 1940 hänen musiikkiaan esitettiin säännöllisesti. Sodan jälkeen tuotanto kuitenkin vaipui pitkälti unohduksiin. Leo Smit -säätiö () on perustettu vuonna 1996.


title: Leo Smit

text: Smitin teosten joukossa on esimerkiksi helmikuussa 1943 valmistunut sonaatti huilulle ja pianolle.


title: Nguyễn Văn Linh

text: Nguyễn Văn Linh (1. heinäkuuta 1915 – 27. huhtikuuta 1998) oli vietnamilainen poliitikko, joka johti kommunistien joukkoja Vietnamin sodan aikana ja maansa kommunistista puoluetta vuosina 1986–1991.


title: Nguyễn Văn Linh

text: Nguyen Van Linh liittyi nuorena ranskalaisten siirtomaavaltaa vastustaneeseen nuorison vastarintaliikkeeseen. Vietnamin itsenäistyttyä vuonna 1945 hän sai kommunistipuolueessa merkittäviä tehtäviä ja nousi sen keskuskomiteaan vuonna 1960. Hän oli yksi Yhdysvaltojen tukemaa Etelä-Vietnamia vastaan tammikuussa 1968 tehdyn Tet-hyökkäyksen keskeisiä suunnittelijoita. Hyökkäys oli Vietnamin sodan merkittävä käännekohta.


title: Nguyễn Văn Linh

text: Hänet syrjäytettiin 1982 puoluejohdosta, koska hän vastusti Etelä-Vietnamin liian nopeaa sosialisointia. Ollessaan puoluejohtajana vuodesta 1986 alkaen hän pyrki edistämään liberaalia "doi moi" -talousuudistusta, joka muistutti Neuvostoliiton "perestroikaa".


title: Kasvot kuvaruudussa

text: Kasvot kuvaruudussa ("Network") on Sidney Lumetin ohjaama yhdysvaltalainen elokuva vuodelta 1976. Elokuva on satiirinen kuvaus televisioverkkojen toiminnasta ja sen päähenkilönä on Peter Finchin näyttelemä uutisankkuri Howard Beale, joka 25 vuoden jälkeen siirretään pois tehtävästään. Elokuva sai kymmenen Oscar-ehdokkuutta, joista se sai palkinnon neljässä kategoriassa. Palkinnon saivat Peter Finch miespääosasta, Faye Dunaway naispääosasta, Beatrice Straight naissivuosasta ja Paddy Chayefsky alkuperäiskäsikirjoituksesta.


title: Kasvot kuvaruudussa

text: Elokuva valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Kasvot kuvaruudussa" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kasvot kuvaruudussa

text: Lontoon National Theatre tuo vuonna 2017 ensi-iltaan näyttämösovituksen elokuvan "Kasvot kuvaruudussa" tarinasta. Paddy Chayefskyn käsikirjoituksen sovittaa näytelmäksi "Billy Elliot" -elokuvan ja -musikaalin kirjoittanut Lee Hall. Howard Bealen roolia esittää televisiosarjasta "Breaking Bad" tunnettu Bryan Cranston.


title: Disney Music Group

text: Disney Music Group (ennen Buena Vista Music Group) on joukko The Walt Disney Company -yritykseen kuuluvia levy-yhtiöitä. Se levittää alkuperäistä musiikkia ja elokuva-soundtrackeja Walt Disney Recordsin, (mukaan lukien Buena Vista Records ja Disney Sound), Hollywood Recordsin, Lyric Street Recordsin (mukaan lukien Carolwood Records), sekä Buena Vista Concertsin ja Disney Music Publishingin kautta.


title: Disney Music Group

text: Disney Music Groupin johdossa on vuodesta 2013 alkaen Ken Bunt.


title: Disney Music Group

text: Vuonna 2008 Disney Music Groupilla oli neljä levyä Billboard 200 -albumilistan kymmenen parhaan joukossa, jo neljäntenä peräkkäisenä vuotena.


title: Viktor Ullmann

text: Viktor Ullmann (1. tammikuuta 1898 Teschen – n. 18. lokakuuta 1944 Auschwitz) oli säveltäjä ja kapellimestari. Hänelle opetti vuosina 1918–1921 sävellystä Arnold Schönberg. Lisäksi hän sai pianonsoiton opetusta Eduard Steuermannilta. Hän muutti vuonna 1919 Prahaan, jossa työskenteli Alexander von Zemlinskyn johtamassa Neues deutsches Theaterissa.


title: Viktor Ullmann

text: Ullmann toimi Aussigin oopperan johdossa kaudella 1927–8. Sen jälkeen hän työskenteli vuosina 1929–1931 Schauspielhausissa Zürichissä. Hän myös piti puolisonsa kanssa antroposofista kirjakauppaa Stuttgartissa.


title: Viktor Ullmann

text: Ullmann pakeni puolisonsa ja poikansa kanssa natsismia Prahaan, jossa hän sai Alois Hábalta opetusta mikrointervallimusiikissa. 8. syyskuuta 1942 Ullmann päätyi Theresienstadtiin, jossa hän jatkoi toimimista musiikin parissa. 16. lokakuuta 1944 hän kuitenkin joutui Auschwitziin, jossa hän kuolikin todennäköisesti kaasukammiossa.


title: Viktor Ullmann

text: Ullmannin tuotantoon kuuluu muun muassa kaksi sinfoniaa, pianokonsertto (op. 25) ja oopperoita. Oopperoiden joukossa on Theresienstadtissa Petr Kienin librettoon sävelletty yksinäytöksinen "Der Kaiser von Atlantis", joka kantaesitettiin Amsterdamissa 16. joulukuuta 1975. Pianosonaatteja Ullmann sävelsi seitsemän.


title: Đỗ Mười

text: Đỗ Mười (2. helmikuuta 1917 – 1. lokakuuta 2018) oli vietnamilainen poliitikko. Hän toimi maansa kommunistisen puolueen pääsihteerinä vuosina 1991–1997 ja maan pääministerinä 1988–1991.


title: Đỗ Mười

text: Đỗ Mười liittyi silloiseen Indokiinan kommunistipuolueeseen vuonna 1939. Ranskalaiset vangitsivat hänet 1941. Hän kuitenkin onnistui karkaamaan vuonna 1945 ja toimi sodan aikana poliittisena komissaarina. Hän nousi tasaisesti puoluehierarkiassa ja pääsi keskuskomitean täysjäseneksi vuonna 1960. Keskushallinnon vuosinaan Đỗ Mười sai maineen perinteisten arvojen kannattajana, joka vastusti liberaaleja talousuudistuksia ja kommunistisen puolueen yksinvallan murentamista.


title: Elämän maku (Dannyn albumi)

text: Elämän maku on Dannyn studioalbumi vuodelta 1976.


title: Elämän maku (Dannyn albumi)

text:
A-puoli
B-puoli


title: Miten ois?

text: Miten ois? on Aaronin studioalbumi vuodelta 1975.


title: Discopress

text: Discopress on Pentti Teräväisen omistama yritys, joka maksua vastaan huolehtii äänitteiden promojakelusta tiskijukille ja radiotoimittajlle. Lisäksi artisti tai artistin levy-yhtiö voi ostaa haastattelun ja soittokertoja kappaleilleen Discopressin tuottamissa radio-ohjelmissa. Discopress julkaisee Hitit-lehteä, joka sisältää yhtiön asiakkaiden kuulumisia, ranking-listoja ja muuta musiikkiasiaa. Lisäksi yhtiö tuottaa positiivissävytteisiä levyarvioita..


title: Discopress

text: Yhtiön omistaja Pentti Teräväinen vetää myös useita paikallisradioiden musiikkiohjelmia kuten: Discopress ylläpitää artistiasiakkaistaan myös kuukausittaisia ranking-listoja jotka tunnetaan nimillä: Vuonna 2009 Ylöjärven yrittäjät valitsivat Discopressin vuoden yrittäjäksi.


title: Gil’eadin taistelu

text: Gil'eadin taistelu käytiin Christopher Paolinin Perillinen-kirjasarjan kolmannen kirjan Brisingrin lopussa Galbatorixin valtakunnan kaupungissa nimetä Gil'ead, joka sijaitsi pohjoisessa lähellä haltioiden kotimaata Du Weldenvardenia.


title: Gil’eadin taistelu

text: Vardenien, surdalaisten, kääpiöiden ja urgaleiden hyökätessä liitossa etelästä kohti Valtakunnan pääkaupunkia Uru'baenia päätti haltioiden kuningatar Izlanzadí tehdä saman pohjoisesta ja valloitti ensitöikseen Ceunonin kaupungin, jonka asukkaat olivat käyneet hakkaamassa Du Weldevardenin puita. Seuraavaksi käänsivät haltiat armeijansa kohti Valtakunnan suurimpiin kuuluvaa kaupunkia Gil'eadia.


title: Gil’eadin taistelu

text: Juuri ennen kaupunkiin hyökkäystä haltioihin liittyivät yllättäen vuosikaudet Ellesmérassa piileskelleet lohikäärmeratsastaja Oromis ja tämän lohikäärme Glaedr. Haltiat hyökkäsivät kaupunkiin ja valloittivat sen nopeasti. Taistelun aikana Oromis ja Glaedr kohtasivat Murtaghin ja Thornin; kaksintaistelu jatkui tasaisena, kunnes Galbatorix puuttui siihen ja tarjosi Oromikselle tilaisuutta astua hänen riveihinsä, mutta Oromis kieltäytyi, ja Murtagh tappoi hänet.


title: Länsi-Uudenmaan Urheilijat

text: Länsi-Uudenmaan Urheilijat (LUU) on nuorisotoimintaan (5–19-vuotiaat) keskittyvä yleisurheilun erikoisseura. LUU on ollut SLU:n sinettiseura vuodesta 2002, ja se nousi superluokan seuraksi SUL:n seuraluokittelussa kerättyään vuoden 2009 Kalevan malja -kisassa 14. sijaan oikeuttavan ja seurahistoriansa parhaan pistesaaliin 103,5.


title: Länsi-Uudenmaan Urheilijat

text: 1900-luvun alkuvuosikymmeninä paikallisesta urheiluherruudesta kamppailivat Lohjan Louhi ja Lohjan Urheilijat. Helsingin olympialaisissa vuonna 1952 Lohjalta oli mukana kaksi yleisurheilijaa: Kauko Lusenius 3 000 metrin esteissä ja Runar Holmberg 400 metrillä. 1990-luvun alussa Antti Wathén (ennätys 1500 metrillä 3.47) oli ajamassa koko läntisen Uudenmaan yleisurheilua yhden seuran alaisuuteen, mutta vain (vuosituhannen vaihteessa yhteisöjäsenyydestä luopunut) Virkkalan Kiri lähti mukaan. Lohjalle syntyi kuitenkin lasten ja nuorten liikuttamiseen erikoistunut seura (LUU), joka on koko toimintansa ajan järjestänyt yhtä Suomen suurimmista nuorison yleisurheilutapahtumista nimeltään Lohja Junior Games (LJG). Lisäksi LUU on järjestänyt 1990-luvulla vuosittain yhden nuorten eliittikisasarjan kilpailuista, vuonna 1996 moniotteluiden SM-kilpailut yhdessä Vihdin Viestin kanssa ja 2000-luvun alussa maratonin SM-kilpailut.


title: Islannin presidentti

text: Islannin presidentti on Islannin valtionpäämies, joka valitaan neljän vuoden välein. Presidentillä ei ole paljon valtaa, mutta hänellä on veto-oikeus parlamentin lakialoitteisiin ja oikeus järjestää kansanäänestys. Nykyisenä presidenttinä toimii Guðni Thorlacius Jóhannesson. Hän on toiminut virassa vuodesta 2016. Toisin kuin useimmissa muissa maissa, Islannissa presidentin toimikausia ei ole rajattu.


title: Cascade (albumi)

text: Cascade on Cascaden studioalbumi vuodelta 1976.


title: Anttila (Kouvola)

text: Anttila on kylä Kouvolassa, entisen Valkealan kunnan alueella. Asukkaita Anttilan kylässä on noin 200.


title: Mark Tuitert

text: Mark Tuitert (s. 4. huhtikuuta 1980 Holten, Overijssel, Alankomaat) on alankomaalainen pikaluistelija.


title: Mark Tuitert

text: Tuitert saavutti Torinon olympialaisissa 2006 pronssia joukkuetakaa-ajossa. Vancouverin olympialaisissa 2010 hän voitti kultaa 1 500 metrillä ajalla 1.45,57 ja pronssia joukkuetakaa-ajossa. 1 000 metrillä Tuitert oli viides. Sotšin olympialaisissa 2014 hän sijoittui 1 500 metrillä viidenneksi ja 1 000 metrillä kymmenenneksi.


title: Mark Tuitert

text: Matkakohtaisissa MM-kilpailuissa Tuitert on saanut Soulissa 2004 hopeaa 1 500 metrillä ja Inzellissä 2005 kultaa joukkuetakaa-ajossa ja hopeaa 1 500 metrillä. Yleisluistelun MM-kilpailuissa hän on sijoittunut neljänneksi 2003 ja viidenneksi 2004. EM-kilpailuissa hän on saanut Heerenveenissä pronssia 2003 ja kultaa 2004. Junioreiden yleisluistelun MM-kilpailuissa hän saavutti hopeaa 1998 ja kultaa 1999.


title: Mark Tuitert

text: Hän on voittanut 1 500 metrin maailmancupin kokonaiskilpailun kausilla 2003–2004 ja 2004–2005 sekä sijoittunut kolmanneksi kaudella 2007–2008. 1 000 metrin maailmancupissa hän oli toinen kaudella 2009–2010.


title: Nick Menza

text: Nick Menza (23. heinäkuuta 1964 München, Länsi-Saksa – 21. toukokuuta 2016 Los Angeles, Yhdysvallat) oli yhdysvaltalainen, Saksasta kotoisin oleva rumpali. Menza tunnetaan parhaiten Megadethin klassisen kokoonpanon rumpalina.


title: Nick Menza

text:
Nick on saksofonisti Don Menzan poika. Don Menza oli soittanut saksofonia tunnetussa Vaaleanpunainen pantteri -tunnusmusiikissa.
Nick aloitti rumpujen soittamisen ollessaan kaksivuotias. Hänen ensimmäinen julkinen esiintyminen tapahtui myös kaksivuotiaana, kun hän soitti Jack DeJohnetten rumpuja yleisön edessä.


title: Nick Menza

text: Nick liittyi ensimmäiseen yhtyeeseen ollessaan 18-vuotias. Yhtyeen nimi oli "Rhoads", ja yhtyeen laulaja oli Ozzy Osbournen yhtyeessä kitaraa soittaneen Randy Rhoadsin veli Kelly Rhoads. Rhoadsin ainoaksi jäänyt albumi "Into The Future" julkaistiin Nickin ollessa 19. Tämän jälkeen Rhoads kiersi Eurooppaa Foghat-yhtyeen kanssa.


title: Nick Menza

text: Nick pääsi työskentelemään Megadethin kanssa ensimmäistä kertaa vuonna 1988, jolloin oli yhtyeen rumpalin, Chuck Behlerin rumputeknikko ja roudari. Kun Behler sai yhtyeestä potkut, Megadethin keulahahmo Dave Mustaine päätti ottaa hänet yhtyeen rumpaliksi. Nick oli soittanut Megadethin keikoilla tuuraajana, ja osasi kappaleet ulkoa. Menzan ensimmäinen albumi Megadethin kanssa oli vuonna 1990 julkaistu klassikkolevy "Rust in Peace". Megadethin niittäessä menestystä Menza pääsi suunnittelemaan myös omaa singature-rumpusettiään. Vuonna 1992 julkaistu studioalbumi "Countdown to Extinction" oli jättimenestys, ja sitä pidetään yleensä Megadethin onnistuneimpana albumina. Albumin seuraaja, 1994 julkaistu "Youthanasia" oli myös menestyvä, ja myi nopeammin platinaa kuin yksikään aiempi yhtyeen albumi. Vuonna 1992 Menza oli liittynyt Megadethin silloisen soolokitaristin, Marty Friedmanin sooloyhtyeeseen.


title: Nick Menza

text: Menestyksekkäitten kiertueiden jälkeen Megadeth julkaisi uuden studioalbuminsa. Albumi "Cryptic Writings" (1997) oli enemmän melodista rockia kuin tavallista Megadethia. Cryptic Writings-kiertueen aikana ilmeni, että Menzalla oli ongelmia polviensa kanssa. Menzan setti oli yleensä täydennetty kahdella bassorummulla, ja hänen polkiessaan pedaaleita jalat olivat vaurioituneet. Tästä syystä Menza siirtyi sairauslomalle, mutta Megadethin täytyi jatkaa – Menzan kanssa tai ilman. Nick jätti yhtyeen taakseen, ja Megadethin uudeksi rumpaliksi valittiin Jimmy DeGrasso, joka soitti kiertueen loput konsertit. Menza kertoi haastattelussa siitä, kuinka oli saanut tietää joutuvansa jättämään yhtyeen: ”Cryptic Writings-kiertueen puolessavälissä minulla ilmeni polvissa lääketieteellisiä ongelmia, joiden johdosta en pystynyt enää soittamaan tarpeeksi hyvin. Dave Mustaine kertoi lopulta, ettei palveluitani enää tarvita. Erosin Megadethista ystävinä, enkä ollut heille katkera.” Menza soitti samanaikaisesti myös Megadeth-kitaristi Marty Friedmanin yhtyeessä, ja päätti että myös tämän yhtyeen olisi parempi etsiä hänelle korvaaja.


title: Nick Menza

text: Erottuaan Megadethista ja toivuttuaan jalkakivuistaan vuonna 2001 Menza alkoi työstää omaa sooloalbumiaan. Albumi julkaistiin 2002 nimellä "Menza: Life After Death". Albumin sanoitukset käsittelevät Menzan elämää. Albumi ei ollut huippumenestys, vaikka moni Megadeth-fani sen kuitenkin osti.


title: Nick Menza

text: Vuonna 2004 Nick teki paluun Megadethin rivistöön. Hän pääsi soittamaan yhtyeen "The System Has Failed" -albumin kiertueelle. Uusi mahdollisuus Megadethin kanssa jäi kuitenkin lyhyeksi, ja hän jätti yhtyeen saman vuoden loppupuolella. Tämän jälkeen hän liittyi Memorain-yhtyeeseen, jonka kanssa hän levytti kaksi studioalbumia. Menza soitti myös yhtyeissä Orphaned To Hatred ja Deltanaut.


title: Nick Menza

text: 21. toukokuuta 2016 Menza kuoli kesken OHM-yhtyeen konsertin The Baked Potato -klubilla Los Angelesissa. Kyseessä oli ilmeisesti sydänkohtaus.


title: Esperanza Aguirre

text: Esperanza Aguirre Gil de Biedma (s. 3. tammikuuta 1952 Madrid, Espanja) on espanjalainen Kansanpuolueen poliitikko. Hän toimi Madridin itsehallintoalueen hallituksen puheenjohtajana vuosina 2003–2012. Aikaisemmin Aguirre on ollut Espanjan opetusministeri ja Espanjan senaatin puheenjohtaja.


title: Kenian anglikaanikirkko

text: Kenian anglikaanikirkko on anglikaanisen yhteisön ja Kirkkojen maailmanneuvoston jäsenkirkko, johon kuuluu 29 hiippakuntaa. Kirkkokunnassa on noin 1 500 000 jäsentä. Sen nykyinen arkkipiispa on Benjamin M. Nzimbi.


title: Kenian anglikaanikirkko

text: Kirkko perustettiin vuonna 1884 alun perin Itäisen päiväntasaajan Afrikan hiippakunnaksi, jonka toimialue käsitti Ugandan, Kenian ja Tansanian. Ensimmäinen piispa oli James Hannington.


title: HMS Vanessa

text: HMS Vanessa (viirinumerot D29 ja kesäkuusta 1918 G18) oli Britannian Kuninkaallisen laivaston Amiraliteetin V-luokan hävittäjä, joka palveli ensimmäisen maailmansodan lopulla ja toisessa maailmansodassa. Alus tilattiin osana vuosien 1916-1917 laivasto-ohjelman 9. tilauskierrosta Beardmoren telakalta.


title: HMS Vanessa

text: "HMS Vanessa" upotti 27. heinäkuuta 1918 troolari "HMS Calvian" havaitseman Saksan laivaston sukellusveneen "U-107" syvyyspommein.


title: HMS Vanessa

text: "HMS Vanessa" sijoitettiin Rosythin reserviin joulukuussa 1921, josta se palasi vasta 1938 liitettynä saattueiden suojaksi Plymouthiin 17. Hävittäjälaivueeseen. Alus suojasi 5. syyskuuta 1939 yhdessä "HMS Vivaciousin", "HMS Wakefulin" ja "HMS Vanquisherin" kanssa saattuetta CG Clydestä.


title: HMS Vanessa

text: "HMS Vanessa" oli 13. heinäkuuta 1940 yhdessä "HMS Gallantin" kanssa suojaamassa saattuetta CW6, kun se joutui Saksan ilmavoimien Junkers Ju 87 -syöksypommittajien hyökkäyksen kohteeksi. Alus kärsi vaurioita viereen osuneen pommin sirpaleista kuten kaksi saattueen rahtialuksista lisäksi yksi rahtialus upposi. "HMS Gallant" hinasi aluksen Doveriin. Se oli elokuusta marraskuuhun Chathamin telakalla korjattavana. Se palasi palvelukseen 4. marraskuuta. Alus siirrettiin tammikuussa 1941 palvelukseen palatessa Atlantin saattueiden suojaksi läntiselle reitille ().


title: HMS Vanessa

text: "HMS Vanessa" vaurioitui 19. heinäkuuta 1941 ilmahyökkäyksessä. Alukseen osui keskilaivaan, jolloin kattilahuone tuhoutui ja etummainen savuhormi lensi yli laidan. Aluksella sai surmansa 11 miehistöjäsentä ja insinööriupseeri, joiden lisäksi useat miehistönjäsenet haavoittuivat. Vauriotunut alus törmäsi sukellusveneentorjuntatroolari "HMS Turquoiseen". "HMS Vesper" hinasi aluksen Yarmouthiin. Se määrättiin muutettavaksi pitkän kantaman saattajaksi ja se siirrettiin elokuussa Green and Silley Weirin telakalle Lontooseen korjattavaksi sekä muutostöitä varten. Se palasi palvelukseen huhtikuun puolessa välissä 1942.


title: HMS Vanessa

text: Telakalla aluksen etummainen A-tykki korvattiin Hedgehog-sukellusveneentorjuntaheittimellä, sen etummaiset torpedoputket poistettiin ja komentosillan siiveikkeille asennettiin 20 millimetrin Oerlikon ilmatorjuntatykit. Alukselle asennettiin tyypin 271 merivalvontatutka sekä tyypin 291 ilmavalvontatutka. "HMS Vanessa" aloitti heinäkuussa 1942 muutostöiden jälkeiset koeajot, minkä jälkeen se siirtyi koulutettavaksi.


title: HMS Vanessa

text: "HMS Vanessa" liitettiin "HMS Hesperuksen" johtamaan 2. Saattajaryhmään yhdessä "HMS Whitehallin" sekä Flower-luokan korvettien "HMS Campanulan", "HMS Sweetbriarin", "HMS Clematiksen", "HMS Gentian", "HMS Heatherin" ja "HMS Mignonetten" kanssa. Alus suojasi ryhmän mukana ensimmäistä saattuettaan HX213, kunnes erkani siitä siirtyen suojaamaan saattuetta SC107. Sen onnistui estää 3. marraskuuta yhdessä "HMS Calandinen" kanssa sukellusveneiden hyökkäys saattuetta vastaan pakotettuaan veneet sukeltamaan.


title: HMS Vanessa

text: "HMS Vanessa" ja "HMS Hesperus" suojasivat saattuetta HX219. Alukset hyökkäsivät 30. joulukuuta sukellusvene "U-357":n kimppuun syvyyspommein. Sukellusvene pakotettiin pintaan, minkä jälkeen se upotettiin päälle ajamalla. Sukellusveneen miehistöstä pelastettiin seitsemän henkeä.


title: HMS Vanessa

text: "HMS Vanessa" siirrettiin tammikuussa 1943 telakalle törmäysvaurioiden korjaamiseksi. Alus suojasi saattuetta SC118 yhdessä hävittäjien "HMS Vimyn" ja "HMS Beverleyn", korvettien "HMS Campanulan", "HMS Mignonetten", "HMS Abelian" ja FS "Lobelian" sekä Yhdysvaltain rannikkovartioston kutterin "USCG Bibbin" kanssa. Hävittäjät upottivat 4. tammikuuta sukellusvene "U-187":n syvyyspommein ja tykkitulella. Saattue joutui myöhemmin kahden eri sukellusveneryhmän hyökkäysten kohteeksi.


title: HMS Vanessa

text: "HMS Vanessa" päätettiin siirtää pois Atlantin saattajaryhmästä, kun uusia paremmin tehtävään sopivia aluksia saatiin käyttöön. Aluksen palvelus päättyi tammikuussa 1944, jolloin se siirrettiin valmistautumaan ilmamaaliksi. Alus palveli heinäkuusta 1944 elokuuhun 1945 maalilaivana.


title: HMS Vanessa

text: "HMS Vanessa" poistettiin palveluksesta ja se siirrettiin reserviin Euroopan sotatoimien päätyttyä. Alus sijoitettiin poistolistalle ja se myytiin 4. maaliskuuta 1947 BISCOlle romtuettavaksi. Alus hinattiin Charlestowniin romuttajalle, jonne se saapui helmikuussa 1949.


title: Gar Samuelson

text: Gar Samuelson (oik. Gary C. Samuelson, 12. kesäkuuta 1958 – 22. heinäkuuta 1999) oli yhdysvaltalainen muusikko, joka muistetaan Megadeth-yhtyeen rumpalina vuosina 1984–1987.


title: Gar Samuelson

text: Samuelsonin elämästä ennen Megadethia on vain vähän tietoa. Ennen Megadethiin liittymistään Samuelson soitti fuusiojazz-yhtyeessä The New Yorkers. Yhtyeessä soitti myös Chris Poland, joka liittyi Megadethiin kitaristiksi samaan aikaan Samuelsonin liityttyä yhtyeeseen myös. Kaksikko oli soittanut yhdessä jo vuosia.


title: Gar Samuelson

text: Samuelsonin ensimmäinen levytys Megadethin kanssa oli yhtyeen debyyttialbumi "Killing Is My Business... And Business is Good!", joka julkaistiin 1985. Albumi herätti pientä kiinnostusta metallipiireissä, mutta Samuelson nousi kuuluisuuteen vasta seuraavalla Megadeth-albumilla "Peace Sells... But Who's Buying?" (1986). Tämä albumi jäi kuitenkin Samuelsonin viimeiseksi Megadethissa, sillä hän joutui jättämään yhtyeen "Tour Sells... But Who's Buyin?" -kiertueen jälkeen 1987.


title: Gar Samuelson

text: Samuelson vietti hiljaiseloa musiikkibisneksestä vuoteen 1993, jolloin liittyi Fatal Opera -yhtyeeseen. Fatal Opera julkaisi kaksi albumia: "Fatal Opera" (1995) ja "Elevent Hour" (1997). Yhtye lopetti Samuelsonin kuoltua


title: Gar Samuelson

text: Samuelson kuoli maksan vajaatoimintaan vuonna 1999. Megadethin keulahahmo Dave Mustaine omisti "Peace Sells" -kappaleen Samuelsonin muistolle konsertissa 1999.


title: HMS Vanity (D28)

text: HMS Vanity (viirinumerot D28, kesäkuusta 1918 G18, syyskuusta 1918 G19, L38 ja I28) oli Britannian Kuninkaallisen laivaston Amiraliteetin V-luokan hävittäjä, joka palveli ensimmäisen maailmansodan lopulla ja toisessa maailmansodassa.


title: HMS Vanity (D28)

text: Alus tilattiin kesäkuussa 1918 William Beardmore and Companyltä Glasgowista osana vuosien 1916-1917 laivasto-ohjelman 9. tilausta. Sen köli laskettiin 28. heinäkuuta 1917 ja alus laskettiin vesille 3. toukokuuta 1918.


title: HMS Vanity (D28)

text: "HMS Vanity" palveli laivastossa 1930-luvulle, jolloin se sijoitettiin reserviin. Alus siirrettiin elokuussa 1939 Rosythissa ylläpidettävään reserviin, jolloin se osallistui laivastokatselmukseen reservilaivaston mukana. Se pysyi palveluksessa liitettynä Rosythiin sijoitettuun 15. Hävittäjälaivueeseen. Se määrättiin muutettavaksi ilmatorjuntakykyiseksi saattajaksi (WAIR), minkä vuoksi se siirrettiin lokakuussa telakalle muutostöitä varten.


title: HMS Vanity (D28)

text:
Alus aloitti heinäkuussa 1940 muutostöiden jälkeiset koeajot ja aloitti valmistautumisen saattuetehtäviin. Se siirrettiin elokuussa Pohjanmeren saattueiden suojaksi, kunnes alus siirrettiin tammikuussa 1942 Scapa Flowhun Kotilaivastoon.
"HMS Vanity" suojasi tammikuussa Ruotsista terästuotteita kuljettaneita saarronmurtajia Pohjanmeren ylitse (operaatio Performance), minkä jälkeen se palasi helmikuussa Pohjanmeren saattueiden suojaksi. Alus suojasi Pohjanmeren saattueita, kunnes se siirrettiin helmikuussa 1945 Kanaaliin.


title: HMS Vanity (D28)

text: Alus poistettiin palveluksesta Euroopan sotatoimien päättyessä, jonka jälkeen se siirrettiin reserviin. Alus sijoitettiin 1946 poistolistalle, minkä jälkeen se myytiin seuraavana vuonna romutettavaksi Grangemouthiin.


title: Bắc Trung Bộ

text: Bắc Trung Bộ (Pohjoinen keskialue tai Pohjoinen keskirannikko) on yksi Vietnamin kahdeksasta epävirallisesta suuralueesta. Alue muodostuu kuudesta maakunnasta ("tinh"): Thanh Hóa, Nghệ An, Hà Tĩnh, Quảng Bình, Quảng Trị ja Thừa Thiên-Huế. Huhtikuussa 2009 alueella oli noin kymmenen miljoonaa asukasta.


title: Bắc Trung Bộ

text:
Ennen vuotta 1975 Etelä- ja Pohjois-Vietnamin välinen raja kulki Bắc Trung Bộn halki.
Bắc Trung Bộssa on kaksi Unescon maailmanperintökohdetta: entisen kuninkaallisen pääkaupungin Huến monumentit ja Phong Nha-Kẻ Bàngin kansallispuisto. Alueella on myös neljä muuta kansallispuistoa: Bến Enin kansallispuisto, Pù Mátin kansallispuisto, Vũ Quangin kansallispuisto ja Bạch Mãn kansallispuisto. Niissä elää harvinaisia eläimiä, kuten aasiannorsuja, apinoita ja saoloja. Osa alueen metsät on kärsinyt pahoin Vietnamin sodan aikana käytetyistä myrkyistä.


title: Fabrice Do Marcolino

text: Fabrice Do Marcolino (s. 14. maaliskuuta 1983 Libreville) on gabonilainen jalkapalloilija, pelipaikaltaan hyökkääjä. Hän on pelannut Ranskassa koko uransa ja edustaa Stade Lavallois'ta, joka pelaa maan toiseksi korkeimmalla sarjatasolla. Do Marcolino siirtyi sinne SCO Angersista, jossa hän oli pelannut kolme vuotta. Hän on pelannut Gabonin maajoukkueessa 54 ottelua ja edustanut joukkuetta mm. Afrikan-mestaruuskilpailuissa 2010.


title: Valtakunnallisesti merkittävät rakennetut kulttuuriympäristöt Suomessa

text: Valtakunnallisesti merkittävät rakennetut kulttuuriympäristöt (RKY) oli Museoviraston toteuttama inventointi, joka valtioneuvoston päätöksen 22. joulukuuta 2009 mukaisesti toimii maankäyttö- ja rakennuslaissa määriteltyjen valtakunnallisten alueidenkäyttötavoitteiden tarkoittamana inventointina rakennetun kulttuuriympäristön osalta vuoden 2010 alusta alkaen.


text: Luettelo ja kuvaukset vuoden 2009 inventoinnin kohteista on julkaistu Museoviraston ylläpitämänä verkkopalveluna vuonna 2009.


text: Rakennettuja kulttuuriympäristöjä esitellään myös Museoviraston ja Suomalaisen kirjallisuuden seuran toukokuussa 2010 julkaisemassa kirjassa "Linnoista lähiöihin. Rakennetut kulttuuriympäristöt Suomessa". Kirjassa esitellään yli 120 kulttuuriympäristöä, jotka on valittu inventointiin sisältyvistä kohteista. Lisäksi kirjassa on luettelo kaikista inventointiin sisältyvistä rakennetuista kulttuuriympäristöistä.


text: Inventointi pyrkii ilmentämään Suomen rakennetun ympäristön monipuolisuutta ja nostamaan esiin kohteita, jotka mahdollisimman hyvin ja monipuolisesti kuvaavat Suomen historiaa ja kehitystä. Kohteet ovat yleensä yksittäisiä rakennuksia laajempia ja saattavat ulottua yli kuntarajojen. Edustettuina ovat niin maanviljelysympäristöt ja talonpoikaisrakentaminen kuin teollisuushistoria ja jo historiaan jääneet elinkeinot. Mukana on myös valtion laitoksia ja liikenteen ympäristöjä, kirkkoja, kartanoita, linnoja, vanhoja puutalokaupunkeja ja kaupunkien uusia osia sekä toisen maailmansodan jälkeisen jälleenrakennuksen tuottamia ympäristöjä.


text: Uusi inventointi korvasi aiemman, vuonna 1993 julkaistun inventoinnin, ”Valtakunnallisesti merkittävät kulttuurihistorialliset ympäristöt”, joka on ilmestynyt sekä painettuna julkaisuna että verkkopalveluna.


text: Valtioneuvoston inventointia koskeneesta päätöksestä tehtiin valitus, jonka Korkein hallinto-oikeus hylkäsi 30. kesäkuuta 2010, ja päätös on näin lainvoimainen. Puutteena inventoinnissa Ympäristöministeriön ja Maa- ja metsätalousministeriön lausuntojen ja päätöksestä tehdyn valituksen mukaan oli, että sen valmistelussa ei ollut kuultu rakennusten tai kiinteistön omistajia. Korkeimman hallinto-oikeuden 30. kesäkuuta 2010 antaman päätöksen mukaan valitus tuli kuitenkin jättää tutkimatta.


title: Casamance

text: Casamance () on maantieteellinen alue sekä entinen maakunta Etelä-Senegalissa Gambian ja Guinea-Bissaun välissä. Nimensä alue on saanut siellä virtaavan Casamancejoen mukaan. Casamance jakautuu hallinnollisesti Ziguinchorin, Sédhioun ja Kédougoun alueisiin. Alueen suurin kaupunki on Ziguinchor. Casamancen pinta-ala on 30 000 km².


title: Casamance

text: Casamance eroaa muusta Senegalista maantieteellisesti, etnisesti ja kulttuurillisesti. Vuonna 1982 alkoivat avoimet väkivaltaisuudet Casamancen itsenäisyyttä ajavien ryhmien ja hallituksen välillä, jotka ovat jatkuneet näihin päiviin saakka. Senegal uusi aluejakoaan vuonna 1984 sitten, että virallisesti Casamance jaettiin uusiksi Ziguinchorin ja Koldan alueiksi.


title: Casamance

text: Casamance on Senegalin sateisimpia ja metsäisimpiä alueita. Casamancejoen tulvatasangoilla viljellään valtaosa Senegalin riisistä. Alueen rannikolta on löydetty viime aikoina öljyesiintymiä. Rannikolla ja jokien uomissa kasvaa mangroverämeikköjä.


title: Casamance

text: Valtaosa Casamancen väestösta ovat dioloja. Heihin ovat sulautuneet floup-, diamate-, mandjak- ja balanteheimot. Senegalin pohjoisosista on muuttanut alueelle paljon wolofeja.


title: Riftia pachyptila

text: Riftia pachyptila on yli kaksi metriä pitkäksi kasvava putkimatolaji, joka esiintyy Tyynessä valtameressä, mustien savuttajien läheisyydessä. Laji sietää ympäristössään korkeaa lämpötilaa ja korkeita rikkipitoisuuksia. Se on esimerkki ekstremofiilisestä eliölajista. Laji kuvattiin tieteelle vuonna 1981.


title: Riftia pachyptila

text: Suurin osa madosta on pysyvästi eläimen ympärilleen erittämän putken sisällä. Ainoa putken ulkopuolelle tuleva osa on punainen kidus, jonka väri aiheutuu pitkälle erikoistuneesta hemoglobiinista, joka kykenee sitomaan sekä happea että rikkiä. Häirittynä mato vetää kiduksen suojaan putken sisään. Kiduksen avulla mato kerää ympäröivästä merivedestä happea, hiilidioksidia sekä rikkivetyä. "R. pachyptilan" aineenvaihdunta on sikäli erikoinen, ettei sillä ole lainkaan suuta tai suolistoa vaan kaikki madon tarvitsema ravinto syntyy sen sisällä, trofosomiksi kutsutussa kudoksessa elävien rikkibakteerien tuottamana. Näiden bakteerien energianlähteenä toimii rikkivedyn hapettaminen ja hiilen lähteenä madon keräämä hiilidioksidi. Erikoinen strategia on tehokas ja "R. pachyptila" onkin nopeimmin kasvava meressä elävä selkärangaton ja mato kasvaa jopa 3mm vuorokaudessa. Sen tiedetään saavuttaneen 1,5 metrin pituuden alle kahdessa vuodessa.


title: Riftia pachyptila

text: "Riftia pachyptilan" saalistajiin kuuluvat savuttajan ympäristössä elävät ravut. Yksittäinen musta savuttaja ei ole välttämättä kovin pitkäikäinen ja lähteen sammuttua myös kaikki sen ympärillä elävät putkimadot menehtyvät. Laji kuitenkin lisääntyy tehokkaasti. Hedelmöitys on ulkoinen: koiras ja naarasmadot laskevat sukusolunsa meriveteen, missä munasolut hedelmöityvät. Hedelmöityneestä munasolusta syntyvät toukat kiinnittyvät kiviin hydrotermisen lähteen läheisyydessä, mahdollisesti jopa satojen kilometrien päässä paikasta, jolla niiden vanhemmat elävät.


title: Nailpin

text: Nailpin on belgialainen vuonna 2001 perustettu rockyhtye. Nailpin on julkaissut kolme albumia "12 To Go", "White Lies and Butterflies" ja "III". Tunnetuimpia kappaleita ovat "The Ending", "This Coma" ja "They Don't Know". Yhtye on ollut lämmitelijänä Avril Lavignen ja Bon Jovin keikoilla.


title: An Giang

text: An Giang on Vietnamin maakunta, joka sijaitsee maan lounaisosassa Mekong-joen suistossa. Vuonna 2004 siellä asui 2 170 100 ihmistä. Maakunnan pääkaupunki on Long Xuyên.


title: An Giang

text: An Giang on melko tasaista aluetta, vaikkakin maakunnan luoteisosissa lähellä Kambodžan rajaa on myös Cam-vuoristo, johon kuuluu seitsemän vuorta. Koska sen alueella virtaa monia jokia, maaperä on hedelmällistä ja maakunta tuottaakin paljon riisiä. An Giangin suurimmat kaupungit ovat sen pääkaupunki Long Xuyên sekä Châu Đốc. Sen lämpötila on vuoden ympäri yleensä noin 26-28 astetta. Säätilassa on kaksi kautta, kuiva kausi joulukuusta huhtikuuhun ja monsuunikausi toukokuusta marraskuuhun. Alueella on usein tulvia elokuusta marraskuuhun. Maakunta jaetaan yhdeksään piirikuntaan, jotka ovat An Phú, Tân Châu, Phú Tân, Châu Phú, Thoại Sơn, Chợ Mới, Tịnh Biên, Châu Thành ja Tri Tôn.


title: An Giang

text: An Giangia asuttivat ensin vietnamilaiset siirtolaiset, jotka muuttivat pohjoisesta etsiessään uutta asuinpaikkaa. Uskotaan, että se oli Óc Eo-kulttuurin tärkeä keskus sen hyvän sijainnin ansiosta. An Giang tunnetaan sen silkkituotannosta. Siitä tuli maakunta vuonna 1832. An Giangissa asuu useita etnisiä vähemmistöjä, joista suurin on Khmer Krom-niminen kansa. Maakunnan alueella tapahtui Ba Chúcin verilöyly huhtikuussa 1978. Tuolloin punaiset khmerit aloittivat hyökkäyksensä Vietnamin rajalle ja tappoivat yli 3000 ihmistä.


title: Vorkuta (joki)

text: Vorkuta (, ) on Petšoran vesistöön kuuluvan Usan sivujoki Nenetsian autonomisessa piirikunnassa ja Komin tasavallassa Venäjällä. Sen pituus on 182 kilometriä, valuma-alueen laajuus 4 550 neliökilometriä ja keskimääräinen virtaama joen keskijuoksulla 43,4 kuutiometriä sekunnissa.


title: Vorkuta (joki)

text: Vorkuta saa alkunsa Uralin pohjoisrinteellä sijaitsevasta Vorkuta-Hasyrei-Ty -järvestä. Sen valuma-alueella on 2 000 järveä ja paljon soita. Joen varrella sijaitsee Vorkutan kaupunki.


title: Vorkuta (joki)

text: Joen nimi perustuu nenetsin sanoihin "vark" ’karhu’ ja "jaha" ’joki’ (”Karhujoki”).


title: Vym

text: Vym (, ) on Vienanjoen vesistöön kuuluvan Vytšegdan sivujoki Komin tasavallassa Venäjällä. Sen pituus on 499 kilometriä, valuma-alueen laajuus 25 600 neliökilometriä ja keskimääräinen virtaama Vesljanan kylän luona 196 kuutiometriä sekunnissa.


title: Vym

text: Vym saa alkunsa Timanin selänteeltä, virtaa kohti etelää ja laskee Vytšegdaan Ust-Vymin kylän luona. Tärkeimmät sivujoet ovat Vorykva, Jelva, Požeg, Tšub, Koin ja Vesljana. Joki on liikennöintikelpoinen Vesljanan suuhun saakka. Sen varrella sijaitsee Jemvan kaupunki.


title: Jarenga

text: Jarenga (, ) on Vienanjoen vesistöön kuuluvan Vytšegdan sivujoki Komin tasavallassa ja Arkangelin alueella Venäjällä. Sen pituus on 281 kilometriä, valuma-alueen laajuus 5 140 neliökilometriä ja keskimääräinen virtaus 23 kilometrin päässä joen suusta 48,8 kuutiometriä sekunnissa.


title: Jarenga

text: Joen suussa sijaitsee Jarenskin piirikeskus.


title: Usa (Petšoran sivujoki)

text: Usa (komiksi ja venäjäksi Уса́) on Petšoran sivujoki Komin tasavallassa Venäjällä. Sen pituus on 565 kilometriä, valuma-alueen laajuus 93 600 neliökilometriä ja keskimääräinen virtaama 1310 kuutiometriä sekunnissa.


title: Usa (Petšoran sivujoki)

text: Joki syntyy Uralilta alkunsa saavien Bolšaja ja Malaja Usan yhtyessä Vorkutan kaupungin itäpuolella. Se virtaa soistuneella alangolla kohti lounasta. Usa on liikennöintikelpoinen 325 kilometrin matkalla. Sen varrella sijaitsee Usinskin kaupunki ja Parman kaupunkimainen taajama. Joella on sivujoki Adzva.


title: Vaška

text: Vaška (, ) on Mezenin sivujoki Komin tasavallassa ja Arkangelin alueella Venäjällä. Sen pituus on 605 kilometriä, valuma-alueen laajuus 21 000 neliökilometriä ja keskimääräinen virtaama Reštšelskajan kylän luona 184 kuutiometriä sekunnissa.


title: Vaška

text: Vaška saa alkunsa Mezenin ja Vienanjoen vedenjakajalta, virtaa kohti pohjoista ja laskee Mezeniin Lešukonskojen piirikeskuksen luona. Joen varrella sijaitsee Blagojevon taajama.


title: Pyöreän pöydän ritarit (albumi)

text: Pyöreän pöydän ritarit on suomalaisen hip hop -kokoonpano Royal Familyn ensimmäinen studioalbumi, joka julkaistiin 24. maaliskuuta 2004. Albumilta julkaistiin singlet "Kaikki yhden puolest" ja "Mä voisin", joista jälkimmäinen sai paljon radiosoittoa.


title: Pyöreän pöydän ritarit (albumi)

text: "Pyöreän pöydän ritarit" myi lähes kultalevyyn oikeuttavan määrän.


title: Đồng Bằng Sông Cửu Long

text:
Đồng Bằng Sông Cửu Long (Mekongin suisto) on yksi Vietnamin kahdeksasta epävirallisesta suuralueesta. Alue muodostuu 13 maakunnasta ("tinh"). Huhtikuussa 2009 alueella oli noin 17 miljoonaa asukasta.
Alue käsittää Mekongin suiston. Alueella on seitsemän kansallispuistoa joista kuusi on perustettu 2000-luvulla. Vanhin Tràm Chimin kansallispuisto on perustettu harvinaisten lintujen, ennen kaikkea saruskurjen suojelemiseksi.


title: Đồng Bằng Sông Cửu Long

text: Mekongin suistoaulue on vanhastaan toinen Vietnamin kahdesta vilja-aitasta (Punaisenjoen suiston ohella). Riisin lisäksi siellä kasvatetaan monia trooppisia hedelmiä. Se on ollut perinteistä khmerien asuinaluetta. Nykyisin etniset vietnamilaiset ovat enemmistönä, mutta alueella elää myös kiinalaisia, khmerejä ja chameja. Kanavat ja joet muodostavat tärkeän kulkuväylän, ja kanavien risteyskohdissa pidetään kelluvia kauppatoreja, joilla paikalliset myyvät hedelmiä, vihanneksia ja kalaa.


title: Royal Radio

text: Royal Radio on suomalaisen hip hop -kokoonpano Royal Familyn toinen ja viimeiseksi jäänyt studioalbumi, joka julkaistiin 1. kesäkuuta 2005.


title: Kaksi maailmaa

text: Kaksi maailmaa on seuraavien teosten nimi:


title: Saarenmaa (muinaismaakunta)

text: Saarenmaan muinaismaakunta oli maakunta nykyisessä Virossa. Se käsitti Saarenmaan, Hiidenmaan ja Muhun saaret Viron länsirannikolta, sen keskuksena oli Valjalan linna. Saarenmaan asukkaat mainitaan useissa saagoissa, kuten esimerkiksi Heimskringlanissa. Siinä heistä käytetään nimitystä "Víkingr frá Esthland" eli virolaiset viikingit. Tämä viitannee heidän tapaansa tehdä ryöstöretkiä laivoillaan viikinkiajan jälkeen. Saarenmaa oli tiettävästi vahvin Viron muinaismaakunnista. Se oli viimeinen kukistunut itsenäinen Viron maakunta Baltian ristiretkien jälkeen, Kalparitaristo kukisti sen vuonna 1227.


title: Saarenmaa (muinaismaakunta)

text: Saarenmaa oli jakautunut neljään kihlakuntaan, jotka käsittivät yhteensä 3 000 koukkua eli täysivahvuista verotilaa. Asutusta oli pääasiallisesti Saarenmaan ja Muhun saarilla, Hiidenmaa oli lähes asumatonta nautinta-aluetta. Saarenmaa oli läheisessä yhteistyössä kuurien kanssa, joita silloin hallitsi liiviläinen ylääluokka. Saarenmaalla oli ilmeisesti myös paljon vaikutusvaltaa Läänemaalla. Saarenmaan vanhimpina eli paikallisina päälliköinä on mainittu muun muassa "Ylle", "Culle", "Env", "Muntelene", "Tappete", "Yalde", "Melete" ja "Cake".


title: Saarenmaa (muinaismaakunta)

text: Saxo Grammaticus kirjoitti saarenmaalaisten osallistuneen Bråvallan taisteluun, joka käytiin 700-luvun puolivälissä. Poltetun Njálin saaga taas mainitsee islantilaisten ja saarenmaalaisten taistelleen Saarenmaan edustalla vuonna 972. 1100-luvulla saarenmaalaiset ryöstelivät Ruotsin ja Tanskan rannikkoa ilmeisesti viikingeiltä oppimallaan taktiikalla. Erään teorian mukaan he olivat vastuussa Sigtunan tuhosta vuonna 1187, mutta asiasta ei ole varmuutta. Saarenmaalaiset tekivät vuonna 1203 ryöstöretken Tanskaan 16 laivan ja 480 miehen voimin. Vuonna 1206 alkoivat Saarenmaan kahnaukset Saksalaisen ritarikunnan ja Tanskan kuningas Valdemar II Sejrin kanssa. Henrik Lättiläinen mainitsee Metsepoleen vuonna 1218 hyökänneillä Saarenmaalaisilla olleen 300 laivaa. Saksalaiset ja tanskalaiset valtasivat lopulta Viron mannermaan. Saarenmaalaisten vuonna 1222 aloittama virolaisten suuri kapina epäonnistui ja kukistettiin vuonna 1224. Saarenmaa valloitettiin kolme vuotta myöhemmin vuonna 1227. Saksalainen ristirekiläisjoukko piiritti Valjalan linnan, valloitti sen ja kastoi saarenmaalaiset kristinuskoon. Sen jälkeen Saarenmaa jaettiin Kalparitariston ja Saarenmaan-Läänemaan hiippakunnan hallitsemiin alueisiin.


title: Dugaldin junaturma

text: Dugaldin junaturma (myös Minakin junaturma turmassa osallisena olleen junan mukaan) tapahtui 1. syyskuuta 1947 Dugaldissa, Manitobassa, Kanadassa, kun Minakin asemalta, Ontariosta Winnipegiin matkalla ollut ylimääräinen henkilöjuna, "Minaki Campers’ Special" eli lyhyemmin "Minaki Special", törmäsi Dugaldin rautatieasemalle pysähtyneeseen "Continental Limitediin". Yhteentörmäyksessä ja sitä seuranneessa tulipalossa menehtyi 31 henkeä.


title: Dugaldin junaturma

text: Länteen matkalla ollut "Minaki Special", rautatien käytännön mukaan "Passenger Extra 6001 West", oli ylimääräinen lomailijoita kuljettava matkustajajuna, joka liikennöi lomakaudella Minakin alueen ja Winnipegin välillä. Turmapäivänä "Extra 6001 West" oli jälkimmäinen kahdesta Malachista Winnipegiin lähteneestä junasta. Koska kyseessä oli lomakauden viimeinen päivä, juna oli täynnä Winnipegiin palaavia lomailijoita.


title: Dugaldin junaturma

text: Tapahtuma-aikaan Canadian National Railwayn omistamaa Malachista Winnipegiin johtavaa rataosuutta ei ollut varustettu turvalaitteilla, ja liikennettä ohjattiin aikatauluihin ja määräyksiin perustuvalla liikenteenohjaustavalla. Lähtiessään Malachista "Minaki Specialin" veturi- ja junamiehistö sai määräyksen kohdata itään matkalla olleen junan nro 4, "Continental Limitedin", Vivianin rautatieasemalla. Koska molemmat junat olivat myöhässä, määräystä myöhemmin muutettiin siten, että junien kohtauspaikaksi tuli Dugald, 23 kilometriä itään Winnipegistä. Muutettu määräys toimitettiin junamiehistölle Elmassa.


title: Dugaldin junaturma

text: "Continental Limited" saapui Dugaldiin ensimmäisenä kello 21:42 ja pysähtyi asemalle matkustajapalvelua varten. Junan saavuttua Dugaldin asemakirjuri asetti länteen meneville junille tarkoitetun määräyksistä tiedottavan opastimen ajon sallivaan asentoon sen merkiksi, ettei "Minaki Specialin" tarvinnut pysähtyä noutamaan uusia määräyksiä.


title: Dugaldin junaturma

text: Saamiensa määräyksien mukaan "Minaki Specialin" miehistön olisi tullut siirtyä sivuraiteelle saapuessaan Dugaldiin. Se olisi vaatinut junan pysäyttämistä Dugaldin ratapihan itäpäähän ja vaihteen kääntämistä sivuraiteelle käsin. Normaali tapa oli, että ensin saapuvan junan jarrumies kääntäisi vaihteen valmiiksi seuraavana saapuvaa junaa varten, että sen ei tarvitsisi pysähtyä vaihteen kääntöä varten. Tällä kertaa sellaiseen ei kuitenkaan ollut aikaa.


title: Dugaldin junaturma

text: Noin kaksi mailia ennen Dugaldin asemaa "Minaki Specialin" konduktööri muistutti veturimiehistöä määräyksestä käyttämällä junan läpi kulkevaa ilmajohtoa, ja sai veturimiehistöltä kuittauksen. Määräysten vastaisesti juna kuitenkaan ei pysähtynyt Dugaldin ratapihan itäpään vaihteella vaihteen kääntöä varten, vaan ohitti vaihteen ja jatkoi matkaansa pitkin pääraidetta, jarrutuksesta huolimatta törmäten asemalle pysähtyneeseen "Continental Limitedin" keulaan kello 21:44. Törmayshetkellä junan nopeus oli noin 50 km/h.


title: Dugaldin junaturma

text: "Minaki Specialin" veturina oli U-1-a-luokan höyryveturi nro 6001, ja juna muodostui kahdesta teräskorisesta matkatavaravaunusta, yhdeksästä puukorisesta kaasuvalaistuksella varustetusta matkustajavaunusta, sekä kahdesta teräskorisesta salonkivaunusta. Törmäyksen jälkeen puukoriset vaunut syttyivät tuleen, ja tuli levisi ketjureaktion tavoin puuvaunusta toiseen. Tulipalon seurauksena myös radanvarren öljysäiliöt syttyivät tuleen.


title: Dugaldin junaturma

text: Kaikki menehtyneet olivat "Minaki Specialin" matkustajia ja kuolivat tulipalossa saamiinsa vammoihin, lukuun ottamatta veturinkuljettajaa ja lämmittäjää jotka kuolivat yhteentörmäyksessä. "Continental Limitedin" matkustajat ja junamiehistö selvisivät vammoitta.


title: Dugaldin junaturma

text: Turmassa menehtyneistä 31 hengestä vain seitsemän voitiin tunnistaa. Loput 24 tunnistamattomaksi palanutta uhria haudattiin joukkohautaan Brooksiden hautausmaalle Winnipegiin.


title: Dugaldin junaturma

text: Onnettomuuden jälkeisessä tutkinnassa onnettomuuden syyksi todettiin annettujen määräysten noudattamatta jättäminen, ja "Minaki Specialin" veturi- ja junamiehistö todettiin syyllisiksi turmaan. Tutkinnassa todettiin myös, että määräyksistä tiedottavan opastimen asettaminen ajon sallivaan asentoon saattoi vaikuttaa siihen, että "Minaki Specialin" junamiehistö luuli radan olevan vapaa. Samoin todettiin, että "Continental Limitedin" kuljettaja oli himmentänyt veturinsa ajovalot "Minaki Specialin" saapuessa ja siten huonontanut junansa näkyvyyttä. Onnettomuuden seurauksena rautatieyhtiö hankki moderneja vaunuja korvaamaan vanhoja puisia vaunuja, ja teki muutoksia junaturvallisuussääntöihinsä.


title: Sonmiani

text: Sonmiani on Pakistanin avaruusjärjestön SUPARCOn rakettien laukaisukeskus.


title: Sonmiani

text:
Se sijaitsee 45 km luoteeseen Karachista. Keskus perustettiin vuonna 1962 paljolti NASAn tuella, joten sen perustaminen liittynee Intiaan ja sen yhteistyöhön avaruustekniikan alalla Neuvostoliiton kanssa. NASAn on väitetty käyttäneen keskusta merkittävästi 1960-luvulla. Keskusta on myös nimitetty Etelä-Aasian ensimmäiseksi avaruustutkimuskeskuksena ja laukaisukeskuksena - todellisuudessa molemmista kunnia menee Japaniin ja Intiaan. Sieltä ei ole laukaistu satelliitteja. Nimitys on silti toisinaan "Sonmiani Satellite Launch Center"..
SUPARCO (Space and Upper Atmosphere Research Commission) on laukaissut keskuksesta luotainraketteja ja Pakistanin asevoimat ohjuksiaan.


title: Sonmiani

text: 1980-luvulla - Intian jo aiemmin osoitettua kykynsä avaruustoiminnassa - Pakistan kohensi keskustaan Englannin siirtäessä teknologiaa Pakistaniin. 2000-luvulla keskus sai mm. supertietokoneensa.


title: Haarukkavirkkaus

text: Haarukkavirkkaus on virkkauksen muoto, jossa virkuukoukun ja haarukan avulla virkataan pitsinauhaa.


title: Haarukkavirkkaus

text:
Virkkauksen alkuvaiheet ovat hämärän peitossa. Virkkauksen historiasta ei ole tietoa Euroopassa ennen 1800-lukua. Virkkauksesta ei ole olemassa yhtään konkreettia todistetta sen olemassa olosta ennen 1800-lukua toisin kuin neulonnasta, kirjonnasta, kudosta ja muista käsityötekniikoista.
Haarukkavirkkauksen alkuperästä ei ole tietoa, mutta on mahdollista, että se on muinaista alkuperää. Oletettavasti 1800-luvun puolenvälin tienoilta on säilynyt luusta tehtyjä haarukoita. I800-luvulta on säilynyt myös haarukkavirkattuja töitä.


title: Haarukkavirkkaus

text:
Haarukkavirkkauksen nimi tulee kaksihaaraiseksi taivutetusta puikosta eli haarukasta, jonka avulla pitsiä virkataan. Englanniksi haarukkavirkkaus on "hairpin lace" tai "hairpin crochet". Ruotsiksi haarukkavirkkaus on "gaffelvirkning", mutta siitä käytetään myös nimitystä "hårnålsvirkning". Nimi "hårnålsvirkning" tulee alkuperäisestä työvälineestä hiusneulasta. Ensimmäiset virkkauskehykset haarukkavirkkauksessa ovat saattaneet olla hiusneuloja. Haarukkavirkkausta on tehty myös hyvin ohuilla neuloilla, mikä selittää myös tekniikan nimen.
Haarukkavirkkausta on perinteisesti käytetty pitsin virkkaamiseen tai pitsin reunojen virkkaamiseen. Haarukkavirkkaus työtapana oli aina kodin taidetta. 1900-luvulla se oli aika suosittua, jolloin haarukkavirkkausta käytettiin etenkin pienten lautasliinojen reunuksena.


title: Haarukkavirkkaus

text: Haarukkavirkkausta eli haarukkapitsiä virkataan virkkuukoukun ja 2-haaraisen työvälineen avulla, jota kutsutaan haarukaksi. Haarukoita on saatavilla erilaisista materiaaleista sekä useita eri kokoja ja malleja. Haarukan materiaalina käytetään monasti terästä tai alumiinia. Haarukoiden leveys on suurimmassa osin haarukoita kiinteä, mutta joissakin haarukkamalleissa haarukan leveyttä voidaan muuttaa. Haarukoiden koot eli leveydet vaihtelevat 2,5-10 cm välillä. Leveän haarukan sivut tuetaan liikkuvalla väliosalla, jotta ne eivät virkatessa pääse painumaan toisiaan kohti. Haarukan voi taivuttaa myös itse sukkapuikosta. Haarukoita on ollut saatavana myös kolmihaaraisena. Kolmihaaraisella haarukalla on mahdollista virkata vuoroin pitkiä ja vuoroin lyhyitä silmuja.


title: Haarukkavirkkaus

text: Haarukkavirkkauksessa haarukan sivujen etäisyys toisistaan määrää pitsinauhan leveyden. Haarukkavirkkauksessa haarukan leveys valitaan halutun pitsinauhan leveyden mukaan ja virkkuukoukun paksuus valitaan langan paksuuden mukaan. Kapeassa haarukassa ei kuitenkaan voi käyttää todella paksuja materiaaleja, koska kiinteiden silmukoiden virkkaaminen haarukan keskelle ei tällöin onnistu. Haarukkavirkkaukseen sopivat monet erilaiset materiaalit. Käyttötarkoituksesta riippuen voidaan käyttää mitä erilaisimpia materiaaleja villalangasta aina metallilankaan asti. Tärkeintä materiaalin valinnassa haarukkavirkkauksessa, kuten muissakin käsitöissä on valita materiaali siten, että se sopii tehtävään työhön.


title: Haarukkavirkkaus

text: Haarukkavirkattu pinta muodostuu haarukkavirkatuista ketjuista, jotka on liitetty yhteen joko erillisellä langalla tai pujottelemalla silmut toistensa läpi. Haarukkavirkattu nauha tai ketju muodostuu ketjun keskelle tulevasta virkatusta osasta sekä ketjun reunoille tulevista lenkeistä eli silmuista. Haarukkavirkattuun pintaan voidaan tehdä erilaisia muunnoksia. Muunnokset eivät vain muuta pinnan ulkonäköä, vaan vaikuttavat myös siihen, miten ketjut käyttäytyvät, kun ne otetaan pois haarukasta. Ketjujen virkkaamisessa käytetyt silmukat, materiaali, virkkuukoukku ja haarukka vaikuttavat haarukkavirkattuun pintaan. Erilaisia vaikutuksia pintaan saadaan vaihtamalla materiaalin paksuutta ja virkkuukoukun kokoa eri levyisissä haarukoissa. Myös samalla materiaalilla virkattaessa saadaan erilainen vaikutelma käyttämällä eri levyistä haarukkaa. Käytettyjen silmukoiden avulla saadaan, joko tiiviimpi tai avoimempi vaikutelma ketjuun. Myös silmukan kiinnittymiskohta vaikuttaa ketjun tiiviyteen.


title: Haarukkavirkkaus

text: Haarukkavirkkauksessa aloitussilmukka tehdään samalla tavalla kuin yleensä virkkauksessa. Aloitussilmukka laitetaan haarukkaan siten, että se kiertää haarukan oikean puolen ympäri, niin että silmukka jää haarukan etupuolelle haarukan keskelle. Kerästä tuleva lanka jää puolestaan haarukan taakse. Haarukkavirkkaus jatkuu kääntämällä haarukkaa aina samaan suuntaan. Jokainen käännös kiinnitetään virkkaamalla haarukan keskelle.


title: Haarukkavirkkaus

text: Haarukkavirkatut nauhat muodostuvat siis kiertämällä lankaa molemmin puolin haarukan ympäri ja kiinnittämällä haarukan ympärille muodostuvat silmut kiinteällä silmukalla tai jollain muulla silmukalla. Haarukan täyttyessä vedetään se pois silmuista ja viimeisimmät silmut kummastakin reunasta pujotetaan takaisin haarukkaan. Tämän jälkeen virkkausta voidaan jatkaa tavalliseen tapaan. Haarukan keskelle voidaan virkata yksi tai useampi kiinteä silmukka. Keskelle voidaan myös virkata pylväitä tai kiinteiden silmukoiden ja pylväiden yhdistelmiä, joilla silmut kiinnitetään. Silmujen kiinnityskohta voidaan tehdä jompaankumpaan haarukan reunaan. Haarukan keskelle voidaan virkata myös siksakkia.


title: Haarukkavirkkaus

text: Haarukkavirkatut nauhat voidaan yhdistää usealla eri tavalla. Yhdistämiseen voidaan käyttää ketjusilmukoita, kiinteitä silmukoita jne. tai silmut voidaan yhdistää pujottelemalla ne toistensa ne toistensa läpi yksittäin tai ryhmissä.


title: Haarukkavirkkaus

text: Haarukkavirkatut työt ovat usein yksivärisiä. Erivärisiä lankoja käytettäessä, värejä vaihdellaan yleensä siten, että yksi ketju virkataan aina yhden värisellä langalla. Haarukkavirkkauksessa on kuitenkin mahdollista vaihtaa langan väriä myös ketjun sisällä.


title: Haarukkavirkkaus

text: Värien vaihtaminen haarukkavirkatuissa ketjuissa onnistuu usealla eri tavalla. Värejä on mahdollisuus vaihtaa joka kerroksen jälkeen. Yksi tapa vaihtaa väriä joka kerroksen jälkeen on tehdä se kiinteää silmukkaa virkatessa. Kiinteä silmukka virkataan väriä vaihdettaessa normaalisti viimeistä koukulle otettavaa lankaa lukuun ottamatta. Viimeinen koukulle otettava lanka on sitten vaihdettava lanka, joka vedetään muiden lankojen läpi.


title: Klootti

text: Klootti tai kluutti () on kirjan kansissa tai kirjakoteloissa käytetty, kovaksi viimeistelty kaksiniitinen päällystekangas. Klootti kyllästetään tai vuorataan paperilla, jolla estetään liiman imeytyminen kansimateriaalin läpi.


title: Komsomolski

text: Komsomolski () on kaupunkimainen taajama Komin tasavallan Vorkutan kaupunkipiirikunnassa Venäjällä. Se sijaitsee 20 kilometriä Vorkutasta länteen. Asukkaita on 2 900 henkeä (vuonna 2009).


title: Komsomolski

text: Paikkakunta on syntynyt hiilikaivoksen yhteyteen. Vuonna 1949 se sai kaupunkimaisen taajaman statuksen. 1950-luvun alussa rakennettiin tiilitehdas ja konepaja. Vuonna 1970 Komsomolskin väkiluku oli 17 100 henkeä, mutta 1990-luvun jälkeen se on vähentynyt nopeasti. Vorkutan kaupunginhallinto suunnittelee taajaman lakkauttamista.


title: Mulda

text: Mulda (komiksi ja venäjäksi Му́льда) on autioituva kaupunkimainen taajama Komin tasavallan Vorkutan kaupunkipiirikunnassa Venäjällä. Se sijaitsee 48 kilometriä Vorkutasta länteen. Asukkaita on 85 henkeä (vuonna 2009).


title: Mulda

text: Paikkakunta on syntynyt 1940-luvulla rakennetun rautatieaseman yhteyteen. Vuonna 1954 se sai kaupunkimaisen taajaman statuksen. Sen väkiluku oli 1 700 vuonna 1970 ja 1 100 vuonna 1999.


title: Kreikan presidentti

text: Kreikan presidentti () on Kreikan valtionpäämies. Kreikan parlamentti valitsee presidentin viiden vuoden välein. Presidentin tehtäviin kuuluu muun muassa toimia asevoimien ylipäällikkönä sekä nimittää pääministeri. Nykyinen presidentti on vuodesta 2015 lähtien Prokópis Pavlópoulos.


title: Kreikan presidentti

text: Presidentin virka-asunto on Ateenan keskustassa sijaitseva Presidentinpalatsi.


title: Kreikan presidentti

text: Kreikan presidentti valitaan Kreikan perustuslain säätämässä järjestyksessä. Presidentin valitsee Kreikan 300-jäseninen parlamentti. Presidentistä äänestetään tarvittaessa kolme kertaa. Ensimmäisellä ja toisella äänestyskerralla valituksi tulee ehdokas, joka saa vähintään kaksi kolmasosaa äänistä eli 200 ääntä. Mikäli kukaan ehdokkaista ei täytä vaatimusta kahdella ensimmäisellä äänestyskerralla, järjestetään kolmas äänestys, jossa riittää kolme viidesosaa äänistä eli 180 ääntä. Äänestykset järjestetään viiden päivän välein.


title: Kreikan presidentti

text: Mikäli kukaan ehdokkaista ei täytä vaatimusta kolmannellakaan kerralla, parlamentti hajotetaan kymmenen päivän kuluessa, ja järjestetään uudet parlamenttivaalit. Uuden parlamentin kokoonnuttua suoritetaan jälleen korkeintaan kolme äänestystä, joista ensimmäisellä kerralla tarvitaan 180 ääntä ja toisella ehdoton enemmistö eli 151 ääntä. Kolmannella kerralla äänestetään kahden eniten ääniä saaneen välillä, ja enemmän ääniä saanut valitaan.


title: Kreikan presidentti

text: Presidentiksi valittavan tulee olla 40 vuotta täyttänyt, äänioikeutettu, kreikkalaista syntyperää joko isän tai äidin puolelta sekä Kreikan kansalainen vähintään viisi vuotta ennen valintaa.


title: Kreikan presidentti

text: Presidentti voidaan valita virkaansa uudelleen yhden kerran, toisin sanoen presidentti voi toimia virassa korkeintaan kaksi kautta eli kymmenen vuotta. Toimikautta voidaan jatkaa sodan aikana tai seuraavan presidentin valinnan viivästyessä. Virkaanastujaisseremoniassa presidentti vannoo perustuslaissa säädetyn valan.


title: Kreikan presidentti

text:
Kreikan presidentti säätelee muodollisesti valtion instituutioiden toimintaa ja toimii näin seremoniallisena valtionpäänä. Todelliset valtaoikeudet ovat rajalliset verrattuna pääministeriin ja muihin ministereihin.
Presidentti edustaa Kreikkaa ulkomailla, julistaa tarvittaessa sodan, määrää liikekannallepanosta ja solmii rauhansopimukset, liittosopimukset sekä sopimukset kansainväisten organisaatioiden jäsenyydestä, vaikkakin tosiasiallisena toimijana tällöin on hallitus. Presidentti nimittää pääministerin, ministerit ja varaministerit, sekä vapauttaa hallituksen tehtävistään sen erottua tai menetettyä parlamentin luottamuksen.


title: Kreikan presidentti

text: Presidentti kutsuu parlamentin kokoontumaan valtiopäiville kerran vuodessa sekä tarvittaessa. Presidentti voi hajottaa parlamentin ja määrätä uudet parlamenttivaalit, mikäli parlamentin luottamusta nauttivaa hallitusta ei kyetä muodostamaan. Presidentti voi määrätä kansanäänestyksen merkittävissä kysymyksissä hallituksen esityksestä. Presidentti allekirjoittaa lait ja hyväksyy samalla niiden säätämisen lainmukaisuuden. Presidentillä on veto-oikeus parlamentin tekemiin lakiesityksiin sekä oikeus säätää tietynlaisia asetuksia.


title: Kreikan presidentti

text: Presidentti on Kreikan asevoimien ylipäällikö. Hän voi myöntää kunniamerkkejä kotimaisille ja ulkomaisille saajille. Presidentti ottaa vastaan ulkomaisten diplomaattien akkreditointikirjeet ja antaa kreikkalaisten ulkomaille lähtevien diplomaattien akkreditointikirjeet. Presidentti voi armahtaa rikoksista tuomittuja tietyissä rajoissa.


title: Tây Nguyên

text: Tây Nguyên (Läntinen ylänkö tai Keskinen ylänköalue) on yksi Vietnamin kahdeksasta epävirallisesta suuralueesta. Alue muodostuu viidestä maakunnasta ("tinh"): Đắk Lắk , Đắk Nông, Gia Lai, Kon Tum, ja Lâm Đồng. Huhtikuussa 2009 alueella oli 5,1 miljoonaa asukasta.


title: Tây Nguyên

text: Tây Nguyên on vuoristoista aluetta, ja siellä elää monia eri etnisiä ryhmiä.


title: Tây Nguyên

text:
Alueella elää monia harvinaisia eläimiä: bantengi, gauri, tiikeri, aasiannorsu ja puhveli.
Niitä suojaamaan on perustettu viisi kansallispuistoa: Chư Mom Rayn kansallispuisto, Kon Ka Kinhin kansallispuisto, Yok Đônin kansallispuisto, Chư Yang Sinin kansallispuisto ja Bidoup Núi Bàn kansallispuisto.


title: Tây Nguyên

text: Lâm Đồngin pääkaupunki Đà Lạt on myös vietnamilaisten kotimaanmatkailijoiden suosiossa kesällä, koska ylängöllä on selvästi viileämpää kun rannikon helle käy sietämättömäksi.


title: Promyšlennyi

text: Promyšlennyi () on autioituva kaupunkimainen taajama Komin tasavallan Vorkutan kaupunkipiirikunnassa Venäjällä. Se sijaitsee Vorkuta-joen sivujoen Izjurvožin varrella 26 kilometriä Vorkutan kaupungista luoteeseen. Asukkaita on 446 henkeä (vuonna 2009).


title: Promyšlennyi

text: Paikkakunta on syntynyt 1940–1950-lukujen vaihteessa voimalaitoksen ja hiilikaivoksen yhteyteen. Vuonna 1956 se sai kaupunkimaisen taajaman aseman. Promyšlennyin väkiluku 13 800 vuonna 1970 ja 5 700 vuonna 1999. Taajama päätetettiin lakkauttaa Tsentralnaja-kaivoksessa vuonna 1998 tapahtuneen räjähdysonnettomuuden jälkeen.


title: Severnyi

text: Severnyi (, ) on kaupunkimainen taajama Komin tasavallan Vorkutan kaupunkipiirikunnassa Venäjällä. Se sijaitsee Vorkutajoen varrella 18 kilometriä Vorkutan kaupungista pohjoiseen. Asukkaita on 14 000 henkeä (vuonna 2009).


title: Severnyi

text: Paikkakunta on syntynyt 1940-luvun alussa hiilikaivoksen yhteyteen. Vuonna 1954 se sai kaupunkimaisen taajaman aseman. Vuonna 1989 Severnyin väkiluku oli 20 400 henkeä.


title: Verhnjaja Inta

text: Verhnjaja Inta (, ) on kaupunkimainen taajama Komin tasavallan Intan kaupunkipiirikunnassa Venäjällä. Se sijaitsee 12 kilometriä Intasta kaakkoon Kotlasin ja Vorkutan välisen rautatien varrella. Asukkaita on 2 100 henkeä (vuonna 2009).


title: Verhnjaja Inta

text: Paikkakunta on saanut alkunsa vuonna 1941 perustetun rautatieaseman lähellä sijainneesta vankileiristä. Vuonna 1952 se sai kaupunkimaisen taajaman aseman. Vuonna 1989 asukkaita oli 4 500 henkeä.


title: Verhnjaja Inta

text: Verhnjaja Intassa on Tšaika-järjestelmän radionavigaatioasema, jonka 460 metrin korkuinen antennitorni on Euroopan toiseksi korkein rakennelma.


title: Ajoneuvon massa

text: Ajoneuvolle määritellään erilaisia massoja tekniseen käyttöön ja liittyen katsastuksiin.


title: Ajoneuvon massa

text:
Omamassa tarkoittaa massaa täydessä ajokunnossa ja tavanomaisilla varusteilla varustettuna. Varusteisiin lasketaan mm. vararengas, työkalut, voiteluaineet ja jäähdytysneste sekä 90 % polttoaineesta. Massaan on mukaan luettuna myös kuljettaja 75 kg, mikäli kyseessä ei ole L-luokan ajoneuvo (mopo, moottoripyörä, mönkijä). Matkailuautolle lisätään 90% vesi- ja kaasusäiliöiden tilavuudesta.
"ARVA 25 §, 1256/92 + 1122/94 + 671/97 + 1051/97"


title: Ajoneuvon massa

text: Kantavuudella tarkoitetaan ajoneuvon suurinta sallittua tavara- ja henkilökuormitusta. Kuljettajan ja matkustajien painoksi lasketaan 75 kg henkilö kohti. EY-direktiivissä massa määritellään siten, että matkustaja painaa 68 kg ja matkatavarat 7 kg, yhteensä siis 75 kg. "Asetus ajoneuvojen rakenteesta ja varusteista 25 § 6 mom.:" "Kuljettajan ja matkustajien massaksi lasketaan 75 kg, jollei jäljempänä tarkoitetussa EY-direktiivissä, E-säännössä tai ministeriön päätöksessä toisin määrätä". Matkailuautoissa edellytetään myös istumapaikkojen mukaisen henkilökantavuuden lisäksi tavarakantavuutta vähintään 10 kg x matkustajien lukumäärä + 10 kg x matkailuauton kokonaispituus (m).


title: Ajoneuvon massa

text: Kokonaismassa tarkoittaa omamassan ja kantavuuden summaa.


title: Ajoneuvon massa

text: Ajoneuvon kokonaismassa vaikuttaa painopisteen mukaisesti eri akselien välityksellä tiehen. Akselimassa tarkoittaa kyseisen akselin kannattelemaa massan osuutta.


title: Kantavuus

text: Kantavuus voi tarkoittaa jotakin seuraavista:


title: Hehkusiipiaratti

text: Hehkusiipiaratti ("Pyrrhura devillei") eli aiemmalta nimeltään bolivianaratti on Etelä-Brasiliassa ja Pohjois-Paraguayssa elävä papukaija. Lajin holotyypin kuvailivat François Victor Masséna ja Charles de Souancé Paraguaysta 1854. Laji on nimetty Emile Devillen kunniaksi.


title: Kožym

text: Kožym (, venäjäksi myös Кожим, "Kožim") on lähes kokonaan autioitunut kaupunkimainen taajama Komin tasavallan Intan kaupunkipiirikunnassa Venäjällä. Se sijaitsee Usan sivujokeen Kosjuun laskevan Kožimjoen varrella 54 kilometriä Intasta lounaaseen. Taajaman ohi kulkee Kotlasin ja Vorkutan välinen rautatie. Asukkaita on 5 henkeä (vuonna 2009).


title: Kožym

text: Paikkakunta syntyi 1930–1940-lukujen vaihteessa rakennetun rautatieaseman yhteyteen. 1950-luvun lopulle saakka siellä oli vankityövoimalla toiminut hiilikaivos. Vuonna 1954 muodostettiin Kožimin kaupunkimainen taajama. Vuonna 1989 asukkaita oli yli 700 henkeä. Kaivostoiminta loppui 1990-luvun alussa.


title: Ecuadorinaratti

text: Ecuadorinaratti ("Pyrrhura orcesi") on uhanalainen Lounais-Ecuadorissa elävä papukaija. Sen holotyypin kuvailivat Robert Ridgely ja Mark B. Robbins El Oron provinssista Ecuadorista 1988.


title: Pedro Paterno

text: Pedro Alejandro Paterno (1858–1911) oli Filippiinien valtionpäämies, runoilija ja kirjailija.


title: Hymyilevä mies

text: Hymyilevä mies on ruotsalaisen Henning Mankellin kirjoittama rikosromaani, joka on neljäs Wallander-sarjan kirja. Tässä kirjassa mukaan tulee uusi henkilö, rikospoliisi Ann-Britt Höglund, joka on hiljattain valmistunut poliisikoulusta ja on ensimmäinen naispuolinen rikospoliisi Wallanderin työpaikalla.


title: Hymyilevä mies

text: Kirja on tehty kahdesti televisiolle: ruotsinkielisessä minisarjaversiossa "Hymyilevä mies" (2003) Wallanderia näyttelee Rolf Lassgård ja BBC:n "Wallander"-televisiosarjan jaksossa (2010) Kenneth Branagh.


title: Hymyilevä mies

text: Asianajaja Gustaf Torstensson löydetään kuolleena maantieltä. Wallander on kirjassa "Valkoinen naarasleijona" sattuneen järkyttävän tapauksen vuoksi sairauslomalla. Hän on päättänyt, ettei palaa enää poliisiksi. Torstenssonin poika Sten yrittää houkutella Wallanderia takaisin työhön tutkimaan isänsä kuolemaa, jossa on hänen mielestään jotain hämärää.


title: Hymyilevä mies

text: Wallander ei kuitenkaan innostu, mutta kun Sten murhataan, hän peruu irtisanoutumisensa ja ryhtyy tutkimaan juttua, joka johtaa talousrikollisen imperiumin äärelle. Imperiumi on ollut Gustaf Torstenssonin asianajotoimiston asiakas ennen tämän kuolemaa. Imperiumia johtaa "hymyilevä mies", mies joka toteuttaa tavoitteensa keinoja kaihtamatta. Liikemiehen toimiin kuuluu muun muassa laiton elinkauppa kehitysmaista.


title: Vin Santo

text: Vin Santo on italialainen jälkiruokaviini. Sitä tuotetaan Toscanassa Firenzen eteläpuolisella alueella.


title: Vin Santo

text: Laatuluokiteltuja ja nimisuojattuja Vin Santo -viinejä ovat "Vin Santo del Chianti DOC", "Vin Santo di Carmignano DOC", "Vin Santo del Chianti Classico DOC" ja "Vin Santo di Montepulciano DOC". Viinit ovat puna- tai valkoviinejä. Ne valmistetaan kuivaamalla rypäleitä ja kypsyttämällä viiniä vähintään kolme vuotta.


title: Vin Santo

text: Vin Santo -viini tarjoillaan usein Cantuccini-mantelikeksien kanssa, joita kastetaan viiniin.


title: Vin Santo

text: Laatuluokan Vin Santo del Chianti DOC -viini on yleisin Vin Santo -viini. Sitä tuotetaan vuosittain noin 170 000 litraa 115 hehtaarin alueella (vuonna 2014). Punainen viini valmistetaan Sangiovese-rypäleestä ja valkoinen Malvasia Bianca Lunga- ja Trebbiano Toscano -rypäleestä.


title: Vin Santo

text: Vin Santo di Carmignano DOC -viini voi olla punaviiniä, joka on valmistettu pääosin Sangiovese-rypäleestä, tai valkoviiniä, joka on valmistettu joko Malvasia Bianca Lunga- tai Trebbiano Toscano -rypäleestä.


title: Vin Santo

text: Vin Santo del Chianti Classico DOC -viiniä on sekä punaisena että valkoisena. Viinejä valmistetaan suhteellisen vähän: vuonna 2014 tuotantoalue oli 57 hehtaaria ja -määrä 71 000 litraa.


title: Vin Santo

text: Vin Santo di Montepulciano DOC -viini on harvinainen viini: sitä tuotetaan vain neljän hehtaarin alueella vuosittain noin 12 000 litraa (vuonna 2014). Punainen viini valmistetaan pääosin Sangiovese-rypäleestä, jota paikallisesti kutsutaan "Prugnolo Gentileksi", ja valkoinen Grechetto-rypäleestä, jota kutsutaan "Pulcinculoksi". Viinityypistä riippuen Vin Santo di Montepulciano DOC -viinien kypsytysajat ovat 3–6 vuotta.


title: École spéciale militaire de Saint-Cyr

text: École spéciale militaire de Saint-Cyr eli École Supérieure de Guerre, usein vain "Saint-Cyr", on sotilaskoulutusta antava maineikas ranskalainen oppilaitos. Se sijaitsee Bretagnessa Morbihanin departmentin Guerin kunnassa Coëtquidanin sotilaskoulutusalueella.


title: École spéciale militaire de Saint-Cyr

text: Koulun perusti Napoleon I vuonna 1802.


title: Mark B. Robbins

text: Mark B. Robbins on yhdysvaltalainen lintutieteilijä.


title: Mark B. Robbins

text: Robbins toimi 11 vuotta Philadelphian luonnontieteiden akatemian (Academy of Natural Sciences) lintutieteellisten kokoelmien hoitajana ja vuodesta 1993 lähtien Kansasin luonnonhistoriallisen museon (Kansas Natural History Museum) kokoelmien hoitajana.


title: Mark B. Robbins

text: Uransa aikana Robbins on johtanut tai ollut mukana johtamassa yli 40 tieteellistä tutkimusretkeä. Retkien tuloksena on löytynyt tuhansia uusia näytteitä. Samalla Robbins on äänittänyt lähes 3 000 äänitettä "Macaulay Library of Natural Sounds"-järjestölle. Tutkimusten ohella on löytynyt useita uusia lintulajeja, kuten ecuadorinaratti 1988.


title: Mark B. Robbins

text: Robbinsin tutkimuksellinen kiinnostus on suuntaunut luonnon inventointiin ja suojeluun. Yhdessä muiden tutkijoiden kanssa Robbins tutkii varpuspöllöjen suvun ("Glaucidium"), tikkojen (erityisesti tikkasten ("Picumnus") ja töyhtötikkojen ("Celeus") ja sääskikerttujen ("Polioptila") lajien välisiä suhteita. Meneillään on tutkimus sarapeukaloisen ("Cistothorus platensis") lisääntymiskauden aikaisista liikkumisista.


title: Mark B. Robbins

text: Suojelun alalla Robbins on perehtynyt ruohopreerioiden linnuston taantumisen syihin ja hän työskenteli Missouri Nature Conservancyn jäsenenä. Parhaillaan hän toimii Audubon Missourin IBA-alueiden teknisenä neuvonantajana, American Ornithologists' Unionin Etelä-Amerikan nimistökomiteassa ja lintutieteellisen julkaisun "Cotinga"n toimitusneuvostossa.


title: Kelttien hyökkäykset Balkanin niemimaalle

text: La Tènen kulttuuriin kuuluneet kelttiläiset ryhmät aloittivat siirtymisen kaakkoon kohti Balkanin niemimaata 300-luvulla eaa. Kelttiläinen asutus keskittyi Karpaattien laakson länsipuolelle, mutta Balkanin niemimaalle tehtiin merkittäviä matkoja, ja sinne syntyi myös pysyvää asutusta.


text: Illyriasta ja Pannoniasta käsin retket huipentuivat 200-luvulla eaa. Makedonian, Traakian ja Kreikan valtaamiseen. Vuoden 279 hyökkäystä Kreikkaan edelsi sarja sotilaallisia kampanjoja, jotka etenivät kohti eteläistä Balkania ja Makedonian valtakuntaa. Aleksanteri Suuren kuoleman aiheuttama sekasorto tarjosi hyökkäyksille edullisen ympäristön. Osa hyökkäyksestä jatkoi Anatoliaan, jonne Keltit perustivat asumuksen alueelle, jota nykyisin kutsutaan Galatiaksi.


title: James Dewar

text:
Sir James Dewar (20. syyskuuta 1842 Kincardine, Skotlanti – 27. maaliskuuta 1923 Lontoo, Englanti) oli skotlantilainen fyysikko ja kemisti, joka oli erityisen kiinnostunut hyvin kylmistä olosuhteista.
Vuodesta 1858 Dewar opiskeli fysiikkaa ja kemiaa Edinburghin yliopistossa ja myöhemmin Gentissä, opettajanaan aikansa huippukemisti August Kekulé. Vuonna 1873 hänet nimitettiin professoriksi Cambridgen yliopistoon ja 1877 kemian professoriksi Lontoon Royal Institutioniin. Hän keksi termospullon, mutta ei patentoinut sitä. Se oli kuitenkin vain sivupolku hänen varsinaisessa tavoitteessaan tuottaa nesteitä aineista, jotka ovat yleensä kaasuja. Vuonna 1891 hänen onnistui tuottaa teollisessa mittakaavassa nestemäistä happea – asia, jonka ranskalaiset olivat onnistuneet toteuttamaan laboratorio-olosuhteissa jo vuonna 1877. 1898 hän onnistui ensimmäisenä ihmisenä nesteyttämään vedyn.


Chinggis Khaanin kansainvälinen lentoasema () on kansainvälinen lentoasema Ulan Batorissa, Mongoliassa, ja maan kansallisen lentoyhtiön, MIAT Mongolian Airlinesin tärkein solmukohta. Lentoasema toimii solmukohtana myös Eznis Airwaysille ja Aero Mongolialle. Lentoasemalla on kaksi kiitotietä, joista toinen on päällystetty asfaltilla ja toinen nurmella. Asfaltoitua kiitotietä käytetään liikennelentojen nousuja ja laskeutumisia varten. Lentoasema sijaitsee 1 300 metriä meren pinnan yläpuolella. Lentoasemalta ei operoida rahtilentoja.


title: Chinggis Khaanin kansainvälinen lentoasema

text: Lentoasema tunnettiin ennen nimellä Buyant Ukhaan kansainvälinen lentoasema (), mutta sen nimi vaihdettiin Mongolian historiassa vaikuttaneen Tšingis-kaanin kunniaksi Chinggis Khaanin kansainväliseksi lentoasemaksi Mongolian 800-vuotisjuhlien yhteydessä joulukuussa 2005.


title: Daniel Paul Schreber

text: Daniel Paul Schreber (25. heinäkuuta 1842 Leipzig — 14. huhtikuuta 1911 Leipzig) oli saksalainen juristi ja kirjailija, ortopedi Moritz Schreberin poika. Hän toimi Dresdenin hovioikeuden presidenttinä.


title: Daniel Paul Schreber

text: Schreber sairasti paranoidista skitsofreniaa (tuonaikainen diagnoosi oli ”dementia paranoides”) ja kuvasi sairauttaan muistelmateoksessa "Denkwürdigkeiten eines Nervenkranken" (1903). Kirjasta on tullut psykiatrian klassikko, ja sitä ovat analysoineet muiden muassa Sigmund Freud, Jacques Lacan, Gilles Deleuze ja Félix Guattari ("Anti-Oidipus"), Alice Miller sekä Elias Canetti ("Joukko ja valta"). Alex Proyas käytti Schreberin hahmoa tieteiselokuvassa "Dark City" (näyttelijänä Kiefer Sutherland) vuonna 1998.


title: Raiku Kemppi

text: Raiku Kemppi (Harpf, o.s. Pennanen, 13. kesäkuuta 1928 Helsinki – 21. kesäkuuta 2013 Helsinki) oli suomalainen näyttelijä ja ohjaaja.


title: Raiku Kemppi

text: Raiku Kemppi näytteli Suomen Työväenteatterissa 1947–56 sekä dramatisoi ja ohjasi myöhemmin monia kuunnelmia Ylen Radioteatterille. Hän näytteli pieniä rooleja noin kymmenessä elokuvassa.


title: Raiku Kemppi

text: Hän oli naimisissa ensin toimittaja Uki Kempin ja sitten äänitarkkailija Antero Harpfin kanssa. Hänen isänsä oli kirjailija Jarno Pennanen ja isoisänsä näyttelijä Aarne Orjatsalo. Ohjaaja Jotaarkka Pennanen on hänen velipuolensa, Tuomas ja Tiina Harpf hänen lapsiaan ja näyttelijä Niko Saarela hänen tyttärenpoikansa.


title: Kaikista kaikkein

text: Kaikista kaikkein on Heikki Helan ensimmäinen sooloalbumi. Se nauhoitettiin ja julkaistiin vuonna 1994. Suurin osa albumin kappaleista on Heikki Helan omia sävellyksiä ja sanoituksia. Joukossa on myös neljä Juice Leskisen sanoittamaa laulua, joista ”Maailmanmies” on käännös Peter Greenin kappaleesta ”Man of the World”.


title: Kaikista kaikkein

text: Tunnetuin kappale albumilta on ”Uneton yö”, josta tehtiin myös musiikkivideo. Video esitettiin ensimmäisen kerran Kummeli-ohjelmassa.


title: Pragmatistinen kasvatusfilosofia

text: Pragmatistinen kasvatusfilosofia on teorioiden käytännön toimivuutta ja käytäntöön välittömästi sitoutuvuutta, yhteisöllisyyttä, ongelmalähtöistä oppimista ja demokratiaa painottava kasvatustieteen ajatussuuntaus.


title: Pragmatistinen kasvatusfilosofia

text: Filosofian osa-alueiden jaottelussa teoreettiseen ja käytännölliseen filosofiaan, sijoittuu kasvatusfilosofia ennen kaikkea käytännöllisen filosofian piiriin.Kasvatusfilosofiassa voidaan nähdä analyyttinen ja normatiivinen haara. Pragmatistinen kasvatusfilosofia on esimerkiksi hermeneuttisen kasvatusfilosofian ohella yksi normatiivisista suuntauksista.


title: Pragmatistinen kasvatusfilosofia

text: John Deweyn määrittelemänä kasvatusfilosofia on kasvatuksen yleinen teoria, joka määrittelee ongelmia ja tuottaa ehdotuksia niiden ratkaisemiseksi. Kasvatuksen luonteesta esitettyjä hypoteeseja on aina empiirisesti koeteltava. Pragmatistinen kasvatusfilosofia ei siis tyydy esittämään muotoilujaan käsitteellisesti.


title: Pragmatistinen kasvatusfilosofia

text: Pragmatismi ("pragmatism") on alkujaan Charles S. Peircen kielitieteellisessä merkityksen tarkastelussa käyttämä termi. Käsitys objekteista perustuu pragmatismin mukaan siihen, miten nämä objektit vaikuttavat. Merkityksen siis tulee olla kokemuksellista, ei esimerkiksi määritelmään nojaavaa. William James ja John Dewey laajensivat pragmatismin totuusteoriaksi, jota uuspragmatistit kuten Richard Rorty, Hilary Putnam ja Robert Bramdom ovat kehitelleet edelleen. Ideoiden ja käsitysten totuudellisuutta arvioidaan sen perusteella, kuinka toimivia ne ovat käytössä.Peirce itse otti vuonna 1905 käyttöön muodon ”pragmatisismi” ("pragmaticism").


title: Pragmatistinen kasvatusfilosofia

text: Eräät ennen Peirceä ja Jamesia eläneet ajattelijat ovat kirjoittaneet hieman samansuuntaisista ajatuksista, mitä Peirce ja James myöhemmin esittivät. Esimerkiksi Alexander Bain tutki yhteyksiä uskomusten, käyttäytymisen ja taipumusten välillä. Bain esitti, että uskomus on väittämä, jonka mukaisesti henkilö on valmistautunut toimimaan.


title: Pragmatistinen kasvatusfilosofia

text: Deweyn ympärille muodostui tämän Chicagon kautena (1894-1904) tutkijaryhmä, jossa näkyviä jäseniä olivat George H. Mead, James Rowland Angell, James Hayden Tufts ja Edward Scribner Ames. Heistä Mead, Angell ja Tufts edustivat kokeellista psykologiaa, Ames puolestaan väitteli tohtoriksi uskontotieteestä. Ryhmän toimintaa ja sen kehittelemää näkemystä on kutsuttu Chicagon pragmatismiksi tai Chicagon kouluksi.Sitä ei pidä sekoittaa sosiologian alan Chicagon koulukuntaan.


title: Pragmatistinen kasvatusfilosofia

text: Pragmatismi kuvaa ihmisen kehitystä nojaten toisaalta biologiseen evoluutioteoriaan ja toisaalta luovuuteen. Evolutiivinen kehitys tuottaa dynaamisuutta ja muutosta ihmiseen lajina. Luovuus puolestaan palvelee ihmisen sopeutumista ja ongelmanratkaisukykyä edistäen uuden tiedon luomista. Keskeisessä asemassa ihmisen kehityksessä on kieli.


title: Pragmatistinen kasvatusfilosofia

text: John Deweyn kasvatusajattelun lähtökohtana on pidetty vastareaktiota sille, että teollistumiskehitys katkaisi maatalousyhteiskunnassa vallinneen välittömän yhteyden työn, oppimisen ja elämän välillä. Maatalousyhteisössä lapset osallistuivat ikäkautensa ja voimiensa mukaan talon töihin ja näkivät niiden tarkoituksen konkreettisesti. Teollistuminen eristi työn tehdassaleihin pois muun elämän piiristä. Maalaisyhteisö sen sijaan tarjosi kestäviä arvoja, joita koulunkin olisi hyvä edistää. On sanottu, että Dewey halusi tehdä kouluyhteisöstä ikään kuin amerikkalaisen farmin laajennetussa muodossa.


title: Pragmatistinen kasvatusfilosofia

text: Dewey kirjoitti ajattelusta ja tietämisestä toimintana mm. seuraavasti: "[A]jatusten ytimenä on toiminta. Tietämisen kokeellinen käytäntö tarjoaa mallin filosofiselle opille ihmismielestä ja sen rakenteesta ja poistaa ikivanhan teorian ja käytännön erottamisen. Se paljastaa, että tietäminen itse on eräänlaista toimintaa, ainoaa toimintaa joka edistyen ja luotettavasti liittää luontoon toteutuneita merkityksiä."


title: Pragmatistinen kasvatusfilosofia

text: Deweylle ajattelu ei ole "ulkopuolelta" tapahtuvaa "tiedon tarkkailua" ja kontemplointia vaan välineellistä toimintaa, jolla ihminen vaikuttaa käytännön elämäänsä. Ajatusten, käsitteiden ja teorioiden arvo testataan niiden käytännöllisellä toimivuudella. Tiedon ja mielipiteen välinen ero on siinä, että tiedolle on saavutettu laajempi hyväksyntä perusteellisemman käsittelyn kautta, ellei muuta eroa synny niiden käytännön vaikutuksista. Myös tämä näkemys on seurausta siitä ajatuksesta, ettei ihmisen ole mahdollista siirtyä käymiensä keskustelujen ulkopuolelle, johonkin sellaiseen tarkastelun tilaan, joka olisi näistä keskusteluista riippumaton.


title: Pragmatistinen kasvatusfilosofia

text: Kasvatuskeskusteluun osallistuivat tuona kautena pragmatismin sisällä Deweyn ohella Peirce, James ja Mead. Progressiivisen pedagogiikan kehitykseen vaikuttivat etenkin William H. Kilpatrick, George S. Counts sekä Boyd Bode. Meadin merkitys korostui Deweyn siirryttyä vuonna 1904 New Yorkiin.


title: Pragmatistinen kasvatusfilosofia

text: William James oli laaja-alainen tutkija ja opettaja työskennellen Harvardin yliopistossa vuodesta 1873 lähtien niin fysiologian, anatomian, kuin tuolloin ensiaskeleitaan ottavan psykologiankin sekä myös filosofian parissa. Jamesia pidetään nykyaikaisen uskontopsykologian perustajana. Hänen viimeinen akateeminen toimensa oli filosofian emeritus-professori 1907. Pragmatismiin liittyville kehittelyille tärkeä foorumi oli Metafyysisenä klubina ("Metaphysical club") tunnettu keskusteluryhmä, johon kuuluivat Jamesin ohella mm. Oliver Wendell Thomas, Chauncey Wright sekä Charles S. Peirce. James teki tunnetuksi Deweyn ja Peircen työtä ja antoi edelliselle kunnian uuden koulukunnan perustamisesta ja jälkimmäiselle pragmatismin kehittäjänä.


title: Pragmatistinen kasvatusfilosofia

text: George H. Mead (1863-1931) tunnetaan yhtenä sosiaalipsykologian perustajahahmoista. Mead työskenteli Deweyn ja Jamesin ohella aiemmin myös Saksassa Wilhelm Wundtin kanssa. Chicagoon Mead siirtyi yhdessä Deweyn kanssa 1894. Meadin tunnetuin teos on Mind, Self and Society from the standpoint of a social behaviorist.


title: Pragmatistinen kasvatusfilosofia

text: Richard Rorty (1931-2007) on pragmatismin edistäjänä kiistelty hahmo. Kasvatusfilosofian perusteissa häntä ei välttämättä mainita lainkaan.Hän aloitti filosofian opintonsa Chicagossa vain 14-vuotiaana ja teki päätyönsä Princeton Universityssä filosofian professorina. Ennen kuolemaansa Rorty toimi viimeksi Stanfordin yliopistossa vertailevan kirjallisuudentutkimuksen emeritusprofessorina.Rorty on mm. perustellut omaa sitoutumistaan pragmatismiin darwinismilla. "Pragmatismi on myös keino siivota pois joukko vanhoja, kuolleita filosofisia kysymyksiä: kysymyksiä mielen ja maailman, subjektin ja objektin suhteesta ja niin edelleen. Darwinin avaamasta horisontista eroa subjektin ja objektin välillä ei yksinkertaisesti ole: on vain organismeja, jotka yrittävät tulla toimeen ympäristössään.", Rorty totesi Risto Kuneliuksen tekemässä Niin & Näin -lehden haastattelussa 1999.


title: Pragmatistinen kasvatusfilosofia

text: Filosofi Sami Pihlströmin mukaan pragmatistit korostavat toiminnallista ja arvosidonnaista kuvaa ihmisestä todellisuuteen monenlaisten käytäntöjen kautta kiinnittyvänä olentona, joka älyllisen ongelmanratkaisutoimintansa avulla pyrkii toteuttamaan erilaisia inhimillisiä pyrkimyksiään ja siten selviytymään ongelmallisista tilanteistaan.


title: Pragmatistinen kasvatusfilosofia

text: Pragmatismissa filosofiset käsitteet ja ongelmat nähdään kiinteästi käytäntöön kietoutuvina, ”käytäntöpitoisina”. Ihmisten ajatellaan toimivan monenlaisten käytännöllisten näkökohtien ja tavoitteiden ohjaamina, ja nämä tavoitteet säätelisivät sitä, millaisina todellisuus ihmisille hahmottuisi. Pragmatismissa kyseenalaistetaan teorian ja käytännön välinen raja.


title: Pragmatistinen kasvatusfilosofia

text: Pragmatismissa ei tehdä eroa käytännöllisen ja teoreettisen järjen välillä. Siinä ei myöskään ontologisesti erotella tosiasioita ja arvoja. Sekä tosiasioilla että arvoilla on kognitiivinen sisältö: tieto on jotain mitä meidän tulisi uskoa, arvot taas ovat hypoteeseja siitä, mitkä teot ovat hyviä. Pragmatistinen etiikka on yleisesti ottaen humanistista, koska se ei katso moraalilla olevan muuta koetinta kuin se, mikä on tärkeää meille ihmisinä. Sen perusajatus on melko suoraviivainen: hyviä arvoja ovat ne, joille meillä on hyvät syyt. Tällainen pragmatistinen etiikka on vanhempaa kuin esimerkiksi Jerome Schneewindin ja John Searlen ajattelu, joka painottaa myös arvojen ja tosiasioiden samankaltaisuuksia.


title: Pragmatistinen kasvatusfilosofia

text: William Jamesin panosta etiikkaan, sellaisena kuin se on esitetty hänen esseessään The Will to Believe, on usein pidetty virheellisesti puheenvuorona relativismin ja irrationalismin puolesta. Realistisemmin hän katsoo, että etiikkaan sisältyy aina tietty määrä luottamusta tai uskoa, emmekä voi aina odottaa riittävää todistusaineistoa, kun teemme moraalisia päätöksiä.


title: Pragmatistinen kasvatusfilosofia

text: Klassisista pragmatisteista John Dewey kirjoitti laajimmin moraalista ja demokratiasta Artikkelissaan Three Independent Factors in Morals[12] hän pyrki yhdistämään moraalin kolme perusnäkökulmaa: oikea, hyve ja hyvä. Hän katsoi, että kaikki kolme tarjoavat merkityksellisiä tapoja tarkastella moraalisia kysymyksiä ja että näiden kolmen näkökulman välillä on sellainen mahdollisuus ristiriitoihin, jota ei aina voida ratkaista.[13]


title: Pragmatistinen kasvatusfilosofia

text: Dewey myös arvosteli jaottelua keinoihin ja päämääriin, mikä oli hänen mukaansa vastuussa jokapäiväisen työelämämme ja koulutuksemme huonontumisesta, kun sekä työelämä että koulutus nähdään vain keinoina päästä päämääriin. Dewey painotti työn merkityksellisyyttä ja koulutusta elämänä, ei pelkästään elämään valmistautumisena.


title: Pragmatistinen kasvatusfilosofia

text: Dewey vastusti monia muita aikansa filosofisia suuntauksia, ennen kaikkea Alfred Ayerin emotivismia. Dewey näki etiikan kokeellisena tutkimusalana, ja katsoi, ettei arvoja voida luonnehtia parhaiten tuntemuksina tai imperatiiveina, vaan hypoteeseina siitä, mitkä teot johtavat tyydyttäviin lopputuloksiin. Tästä seuraa myös, että koska emme aina ole varmoja siitä mitä haluamme, tai emme tiedä onko se mitä haluamme jotain mikä tyydyttäisi meitä parhaiten, etiikka on erehtyväinen hanke.


title: Pragmatistinen kasvatusfilosofia

text: Kaikkea pragmatistista tietoteoriaa kuvaa käytännöllisten seurausten painotus. Olennaista on se, kuinka teoreettiset ajatukset vaikuttavat ihmisten elämään yleensä ja tutkimustyöhön erityisesti. Pragmatistit ovat sitoutuneita sellaiseen tietoteoreettiseen viitekehykseen, joka yhdistää kausaliteetin toimintaan tai järkeen.


title: Pragmatistinen kasvatusfilosofia

text: Pragmatistisen tietoteorian mukaan tutkimus tulkitaan keinoksi, jonka avulla ihminen voi saada otteen ympäristöstään. "Todellinen" ja "totuus" ovat tämän ajattelun mukaan vain nimityksiä, jotka ovat käyttökelpoisia tutkimuksessa, mutta joita ei voi ymmärtää tutkimustilanteen ulkopuolella. Pragmatistinen tietoteoria on psykologistista, mutta myös realistista: se olettaa ulkoisen maailman olevan olemassa itsessään ihmisestä riippumatta. Tätä ulkoista maailmaa pragmatismi lähestyy toiminnan avulla.


title: Pragmatistinen kasvatusfilosofia

text: Pragmatistien mukaan totuus määräytyy sen mukaan, mikä pitkällä aikavälillä tuottaa ihmiskunnalle eniten hyötyä. Heidän mukaansa uskomuksien oikeutus, niiden ”totuus” ja ”epätotuus” mitataan sillä, kuinka hyödyllisiä ne ovat tutkimuksessa ja toiminnassa. Pragmatistit eivät ajattele, että uskomusten tulisi kuvata todellisuutta ollakseen tosia. Tämä ei kuitenkaan tarkoita, että kaikki hyödyllinen tai toimiva olisi välittömästi totta. Pragmatistien mielestä teorioiden pohjalta pitäisi aina voida tehdä ennustuksia ja käytännön kokeita. Näin ihmisten erilaiset tarpeet lopulta määrittäisivät inhimillisen tutkimuksen kohteet.


title: Pragmatistinen kasvatusfilosofia

text: Pragmatismi pitää ajatuksien ja teorioiden arvona ja totuusmittarina niiden käytännöllistä merkitystä. Se, mikä käytännössä osoittautuu hyödylliseksi tai palkitsevaksi, on myös totta ja oikeaa. Pragmatistinen lähestymistapa koettuun ja elettyyn todellisuuteen on kokemuksellinen. Lähestymistapa vaatii testaamaan teoriat ja ajatukset käytännössä.


title: Pragmatistinen kasvatusfilosofia

text: Kasvatuskäsityksiä ja –teorioita arvioidaan niiden edistyksellisyyden perusteella. Keskeistä on se, miten niiden ajatellaan edistävän ihmiskunnan kehitystä. Pragmatismi liittyy kasvatusajattelussa progressivismiksi kutsuttuun oppisuuntaan. Deweyn mukaan mielekkään kasvatuksellisen suunnittelun edellytys on filosofinen analyysi. Dewey ajatteli, että vain perinteisiin ja olemassa oleviin institutionaalisiin rutiineihin perustuva kasvatus merkitsee kehityksen pysähtymistä ja kasvatuksen alistamista perinteen keinotekoiseen muuttumattomuuteen. Hänen mukaansa valistunut kasvatuskäytäntö kuitenkin edellyttää käytännön ja kokemusten vaatimusten ja niiden ymmärtämisen mukaisesti kehittyvää ja alati muutosvalmista kasvatusfilosofiaa ja -ajattelua.


title: Pragmatistinen kasvatusfilosofia

text: Pragmatistisessa kasvatusajattelussa on kolme keskeistä käsitettä. Ne ovat kokemus, kasvu ja sosiaalisuus.


title: Pragmatistinen kasvatusfilosofia

text: Pragmatismiin liittyy ajatus, että maailma ei ole olemassa absoluuttisesti ja muuttumattomasti irrallaan inhimillisestä kokemuksesta ja käytännöistä. Todellisuuden luonteen selvittääkseen ihminen tarvitsee monipuolista käytännöllistä kokemusta. Kokemuksien kautta ihminen oppii, miten ideat toimivat käytännössä ja minkälaisiin ongelmiin ne voivat johtaa.


title: Pragmatistinen kasvatusfilosofia

text: Käytännölliseen kokemukseen perustuvat uskomukset auttavat ihmistä kehittymään korkeammalle toiminnan tasolle. Esimerkiksi ongelmanratkaisutilanteissa toimivaksi osoittautuva ajatus auttaa ihmistä saamaan yhteyden välittömään kokemukseen, ja vapauttaa hänet vastaavissa tilanteissa uuden pohdinnan tarpeesta. Tietyn idean ongelmanratkaisukykyä ja siten sen kykyä auttaa ihminen takaisin oman välittömän kokemuksensa yhteyteen voidaan pitää idean totuuden arviointiperusteena. Totuus on näin ajatellen idean kykyä integroida yksilön kokemukset.


title: Pragmatistinen kasvatusfilosofia

text: Pragmatismin mukaan totuus on kuitenkin muuttuva, sillä tilanteet eivät toistu samanlaisina ja ihmisen elämää ohjaavat periaatteet muuttuvat historiallisen kehityksen vaikutuksesta. Tietyissä tilanteissa toimineet ideat ja ratkaisut eivät välttämättä toimi enää uusissa yhteyksissä. Siten ihminen ja hänen tapansa mieltää maailma nähdään pragmatismissa jatkuvan muutoksen alaisina. Myös kasvatuksessa menestyksekkäät periaatteet muuttuvat historian saatossa, koska ideoita joudutaan soveltamaan koko ajan uudelleen. Joskus yhteiskunnalliset muutokset ovat niin rajuja, että ideat joudutaan vaihtamaan kokonaan uusiin.


title: Pragmatistinen kasvatusfilosofia

text: Arvot ovat riippuvaisia kokemuksista, ja ne muuttuvat koko ajan uusien kokemusten ja perinteiden välisessä jännitteessä. Tämän vuoksi pragmatistisessa kasvatusajattelussa arvojen ajatellaan olevan suhteellisia, aikaan sidottuja ja muuttuvia. Arvojen työstämistä on tehtävä koko ajan uusien tilanteiden asettamien haasteiden vuoksi.


title: Pragmatistinen kasvatusfilosofia

text: Deweyn ajatteli, että kasvu on kaikkien pragmatististen arvojen ydin. Merkittävää on kasvun, kehityksen ja edistyksen prosessit. Elämän tarkoituksena on aina pysyvä täydellistymisen, kypsymisen ja kehittymisen prosessi; ei täydellisyys lopullisena päämääränä.


title: Pragmatistinen kasvatusfilosofia

text: Kasvatus on kasvua, näkökulmien laajenemista ja uusien toimintatapojen oppimista. Oppiminen on sidoksissa arvoihin, ja auttaa opiskelijaa kasvamaan ohjaten häntä tavoittelemaan syvimpiä kiinnostuksensa kohteita pitkäjänteisesti.


title: Pragmatistinen kasvatusfilosofia

text: Yhteisöllinen vuorovaikutus on keskeistä yksilön älyllisen ja moraalisen kehityksen kannalta. Toisiin tutustuminen auttaa yksilöä suhteuttamaan toisten näkökulmat omiinsa, kehittää hänen älykkyyttään ja toimii hänen moraalinsa rakentumisen perustana. Yksilöiden ja ryhmien vapaa vuorovaikutus yhteiskunnassa on tärkeää, minkä vuoksi demokratia on edistyksellisin yhteiskuntajärjestelmä. Demokratiassa yksilöt voivat ryhmissä eläen jakaa vapaasti keskustella ja ilmaista mielenkiintonsa kohteita toisilleen. Näin heille voi muodostua jaettuja yhteisiä kokemuksia.